JOHN Teptee bang Lungdamna Thu 
Nuntakna Kammal 


1:1 Simlei a kibitphua maa in, Kammal sia na om khol zo hi; ama sia 
Pathian taw om a, ama mama in Pathian ahi hi. 2 A kipat phit hun ma in 
Kammal sia Pathian taw a om sa ahi hi. 3 Ama tungtawn in Pathian in na 
theampo bitphua hi, bitphua a minpiang ama ngawl taw a kivawt na khat 
beak a om bua hi. 4 Kammal sia nuntakna 11 naak ahi hi. Taciang hi 
nuntakna in mihing nam theampo atu in khuavak hong puak hi. 5 Khuavak 
sia khuazing sungah tang a, khuazing in sumit zo ngawl hi. 6 Pathian in 
John a kici kamtaipa hong paisak a, 7 tua thu mihing theampo inza a, a up 
thei natu in, tua khuavak thu mihingte tungah son tu in, hong pai ahi hi. 8 
Ama tatak ahile khuavak hi ngawl hi. Khuavak 1 thu son tu in hong pai ahi 
hi. 9 Hi khuavak sia khuavak tatak hi a— mihing nam theampo ii tungah a 
taang tu in leitung ah hong pai hi. 10 Kammal sia leitung ah om a, Pathian 
in leitung sia ama tungtawn in vawt hi napi, leitung in ama sia a he bua hi. 
11 Ama sia ama ii ngamsung ma a hong pai ahihang amite in ama a saang 
bua uh hi. 12 Ahizong pawlkhat in ama saangin um uh hi. Tasia ciangin 
ama in tuate tungah Pathian tate sua thei natu thu pia hi. 13 Amate sia 
leitung ngeina taw Pathian tate a suak hi ngawl hi, cinopna in, pate ii hin 
tate bangin a piang ahi bua hi. Pathian mama sia amate ii Pa ahi hi. 14 
Kammal sia mihing hong suak a, thuthiamna le thumaanna taw kidim a, ei 
sungah hong teang hi. Ama vaangletna ih mu hi. Pa 11 Tapa khat a hina taw 
a saan vaangletna ih mu hi. 15 John in ama huvau son hi. Ama in hi bangin 
au hi. “Hisia pa sia ka sason pa hi a, “Kei nung pan hong pai hi, ahihang 
kei sangin lianzaw hi, banghangziam cile kei ii pian maa in ama om zo hi,” 
ka ci sia ahi hi,” ci hi. 16 A kidim a om, ama thuthiamna panin, ei 
theampo sia thupha hong pia a, thupha khat zawkciang khat, hong pia hi. 
17 Pathian in Moses tungtawn in Thukham pia hi. Ahihang thuthiamna le 
thumaamna thu sia Jesu Christ tungtawn in hong pai hi. 18 Kuama in 
Pathian sia mu ngei ngawl hi. Pathian ma ahi, Pa kungah a om, Tapa khat 
bek in Pathian hong he sak hi. 


Tuiphumpa John 11 Thupuak 


19 Jew thuneite in Jerusalem khua, John kungah thiampite le Levite pai 
sak a, “Nang sia akua ni ziam?” ci in dongh sak uh hi. 20 John in a zo tua 
nial bua a, phualseal nei ngawl le thiangtho takin hi bangin son hi. “Kei sia 
Messiah hi ngawl khi hi,” ci hi. 21 “Tua ahile akua ni ziam? Elijah ni 
ziam?” ci in dongh uh hi. “Hi ngawl khi hi,” ci in John in zo kik hi. 
“Kamsangpa ni ziam?” ci in dongh uh hi. “Hi ngawl khi hi,” ci in ama in 
zo kik hi. 22 “Tua ahile hong son tan, a kua ni ziam?” ci uh hi. “Ko hong 
sawlte munah thu ka puak kik uh kul hi. Nangma le nangma sia bang kici 
ni ziam?” ci uh hi. 23 Isaiah kamsangpa ii sonna teng sia son sawn in, John 
in hi bangin a zo hi. “Kei sia “Senneal ngam sungah a au khat ii aw ka hi 
hi. Topa ii khualhaw natu lampi tangsak vun!’ ” 24 Phariseete 11 kamtaite 
in, 25 John munah, “Nang sia Messiah le hi ngawl, Elijah le hi ngawl, 
Kamsangpa le hi ngawl na hile, banghangin baptize ni ziam,” ci in dongh 
uh hi. 26 “Kei in tuidam taw kong baptize hi, ahihang no sungah na heak 
ngawl uh pa khat om hi. 27 Ama sia kei nung panin hong pai hi, ahihang 
ama peangdap suut tu in, zongh ka kilawm bua hi,” ci in John in zo kik hi. 
28 John ti baptize na Jordan ngun ii nisuana sangah a om Bethany khua ah, 
hi thu theampo piang hi. 


Pathian Tuuno 


29 Azing ciangin John in Jesu sia ama kungah hong pai a mu ciangin, 
“Leitung buppi 11 mawna a lakeak Pathian Tuuno, zia sungah om hi! 30 
“Mihing khat kei nung panin hong pai tu a, ama in kei pian maa in om khol 
zo ahikom, kei sangin ama lianzaw hi,” ci in ka sason sia ahi hi. 31 Ama 
sia akua hi tu ziam, ci in ka he bua hi, ahihang Israel mite 11 ama a heak 
natu in kei sia tuidam taw baptize tu in kong pai hi,” ci hi. 32 Taciang in 
John 1n hi bangin tetti pang hi. “Thaa sia vantung pan in ngam vakhu 
bangin hong tuaksuk a, ama tungah hong tu ka mu hi. 33 Ama ahi hunlam 
sia telcian tatak ngawlin ka om lai hi, ahihang Pathian in tuidam taw 
baptize a hong sawl lai in, “Thaa sia hong paisuk in mihing khat ii tungah, 


hong tuak na mu tu hi; ama sia Thaa Thiangtho taw baptize tu pa hi,” ci in 
hong son hi. 34 Tasia mu zo khi hi. Taciangin ama sia Pathian Tapa hi ci 
in hong son khi hi,” John in ci hi. 


Jesu Nungzui Phitbel teng 


35 Azing ciangin John sia tua munah a nungzutte nii taw a dinkhop laitak 
in, 36 Jesu hong pai mu hi, “Pathian Tuuno sia zia sia hi!” ci hi. 37 
Nungzutte nii in hi bangin a son sia za uh a, taciangin Jesu taw ton uh hi. 
38 Jesu sia kingeilee a, amate in a nung a zui a mu ciang, “Bang zong nu 
ziam?” ci in dongh hi. Amate in, “Koisung a teang ni ziam, Rabbi awng,” 
(Syapa a ci nopna) ci in dongh uh hi. 39 “Hong pai in hong en tavun,” ci 
hi. (A hun sia nitak nai li bang saat tu hi) Tua ahikom amate sia ama taw 
paikhawm a, a tenna a mu uh hi. Ama taw nitum dong hunzangh uh hi. 40 
Tuate sung pan khat sia Simon Peter ii suapui Andrew ahi hi. 41 Thakhat 
in a suapuipa mu in hi thu ko hi. “Messiah mu zo khi hi,” (Hi kammal sia 
Christ a cinopna hi). 42 Tua zawkciang ama in Simon sia Jesu kungah 
paipui hi. Jesu in ama en in, “Na min sia John ii tapa Simon hi, ahihang 
nang sia Cephas hong kici tu hi,” ci hi. (Cephas 11 khiakna sia Peter taw 
ma kibang a suangpi a ci nopna hi.) 


Jesu 1n Philip le Nathanael Sam 


43 A zing ciangin Jesu in, Galilee ngamah pai tu in, khensat hi. Ama in 
Philip mu a, Hong zui tan,” ci hi. 44 (Philip sia Andrew le Peter te 11 tenna 
Bethsaida khua pan ahi hi.) 45 Philip in Nathanael munah, “Moses 
thukham laibu sungah a ki at pa le, kamsangte zongh ii a thu a at pa ka mu 
zo uh hi,” ci in son hi. “Ama sia Nazareth pan Joseph tapa Jesu hi,” ci hi. 
46 “Nazareth panin na pha piang thei thong tu ziam,” ci in Nathanael in 
dongh hi. “Hong pai in hong en tan,” ci in Philip in zo kik hi. 47 Jesu in 
Nathanael sia ama kungah hong pai a mu ciangin, ama thu hi bangin son 
hi. “Hi sungah, Israel mi tatak khat om hi. Ngual theam nopna thin a nei 
ngawl pa hi, en vun!” ci hi. 48 Nathanael in, “Bangbangin hong he ni 


ziam,” ci in dongh hi. “Philip ii hong sam maa theikung nuai ah na om lai 
in, kong mu zo hi,” ci in Jesu in zo kik hi. 49 Nathanael in, “Syapa awng, 
nang sia Pathian Tapa na hi hi! Israel Kumpipa na hi hi!” ci hi. 50 Jesu in, 
“Theikung nuai ah na om lai in, kong mu zo hi kong ci hu bek in, um ni 
ziam? Hisia sangin a thupi zaw, na tam mama na mu tu hi!” ci hi. 51 
Taciang in amate tungah, “Thumaan hong son khi hi, vantung kihong na 
mu tu a, Mihing Tapa tungah Pathian ii vantung lalangte sia a tuaksuk a 
kaato kithale mom na mutu hi,” ci hi. 


Cana khua ah Mopoai 


2:1 Ni mi zawkciang Galilee ngam Cana khua ah mopoai khat om hi. Jesu 
ii nu sia tua munah om a, 2 Jesu le a nungzuite zongh, tua mopoai siim tu 
in, khual kihil uh hi. 3 A zu uh a bo ciangin, Jesu ii nu in, ama munah, 
“Amate in zu nei nawn ngawl hi,” ci hi. 4 Jesu in, “Ka sep ka vawt tu hong 
son heak in, ka hun hong tung ngawl lai hi,” ci hi. 5 Jesu 11 nu in, naseamte 
munah, “Ama hong sawl babangin seam vun,” ci hi. 6 Jewte sia zeksa vai 
in, kithiansuana ngeina nei uh a, taciang tua taw kisai in thawl gallon kul 
pan sawm thum bang veu a ta, tuidam thambeal luk om hi. 7 Jesu in 
naseamte munah, “Hi thambealte tui dimh vun,” ci hi. Amate in thambeal 
ngong ciang in tui dimh uh a, 8 tua zawkciang ama in, “Tu in tui tawm 
suak vuna, poai ukpa kungah paipui tavun,” ci hi. Tua pa kungah a tui uh 
a parpui uh ciangin, 9 tua tui sapitzu na suak a, ama in tep hi. Ama in hi 
sapitzu koisung pan hong pai ci in a he bua hi. (ahihang naseamte in ahile 
he uh hi); tua ahikom zineipa sam a, 10 hi bangin ci hi, “Ngualdangte in, a 
sapitzu uh a limbel teng veu hawm masa a, leangnate in tam mama a dawn 
zawkciang, sapitzu dang thathongte hawm sak hi. Ahihang nang na hile 
sapitzu limbel sia, tu dongin na khealsia hi!” ci hi. 11 Jesu in hi a masabel 
na lamdang lakna sia Galilee ngam Cana khua ah vawt hi; tua munah ama 
vaang kilangh sak a, a nungzuite in ama um uh hi. 12 Hisia zawkciang, 
Jesu na nu, a suapuite le nungzuite sia Capernaum khua ah pai uh a, tua 
munah ni tawmvei sung taam uh hi. 


Jesu Biakinn sungah Pai 


13 Paisan Poai hun hong theng dektak ahikom in, Jesu Jerusalem ah pai 
hi. 14 Tua mun Biakinn sungah mihingte in, khuite, tuute, mn vakhute, 
zuakin a omte le sum theakte zongh sabuai ah to in a om mu hi. 15 Tua 
ahikom ama in khauhual vawtin, nganhing theampo, tuu le kealte Biakinn 
panin notkeak a; sum theakte 11 sabuai sawnthal sak a, a sumte kithethaang 
sak hi, 16 taciangin inn vakhu zuakte munah, “Hite pusua vun!” ci in, “Ka 
Pa inn sia sumzuakna mun suak sak heak vun!” ci hi. 17 A nungzuite in, 
Laithiangtho 11, “Na inn atu in, ka lawpna in, ka sungah mei bangin kuang 
hi, Pathian awng,” ci a, a ki at teng phawk uh hi. 18 Jew thuneite in, “Hi 
bangin na ngamtat thei natu in, bang na lamdang lakna taw na thunei 
theina, hong lak tu ni ziam,” ci in dongh uh hi. 19 Jesu in, “Hi Biakimn sia 
baltham vun, ni thum sungin sa kik tu khi hi,” ci in zo hi. 20 “Ni thum 
sungah sa kik thei takpi tu ni ziam? Hi Biakinn sak a kiman dongh sia kum 
sawm li le kum luk hai hi,” ci uh hi. 21 Ahihang Jesu ii son Biakim sia 
ama 11 pumpi ahi hi. 22 Tua ahikom thina panin, a kithaw kik sak ciangin a 
nungzuite in, hi thu a son sia phawk kik uh a, amate in Laithiangtho le 
Jesu 11 son thute um uh hi. 


Mihingte Pianzia Jesu 1 Heakna 


23 Paisan Poai sungah Jesu sia Jerusalem ah a om laitakin, ama in na 
lamdang lakna a vawtte a mu mihing tam mamate in, ama um uh hi. 24 
Ahihang Jesu in amate tungah muamna taw a ki aap ngam bua hi, 
banghangziam cile ama in amate he siat hi. 25 Amate 11 thu kuama son kul 
ngawl hi, banghangziam cile ama mama in amate ii thinsung sia he siat hi. 


Jesu le Nicodemus 


3:1 Jewte lampui Nicodemus a kici khat om a, ama sia Pharisee pawlte 
ahi hi. 2 Zan khat Jesu kungah pai in, “Rabbi awng, nang sia Pathian ii 
sawl Sya khat hi ci in kong he uh hi. Pathian in hong ompui bale, na 


lamdang lakna na vawtte sia, kuama in vawt thei ngawl tu hi,” ci hi. 3 Jesu 
in, “Thumaan hong son khi hi; Pathian Ngam sia nii ver a suak kik ngawl 
peuma, kuama in, mu thei ngawl tu hi,” ci in zo hi. 4 “Bangbangin mihing 
a khanthin sa khat sia suak kik thei tu ziam? A nu ngil sungah tumin nii vei 
suak kik thei ngawl tu hi,” Nicodemus in ci hi. 5 Jesu in “Thumaan hong 
son khi hi. Tui le Thaa taw a suak kik ngawl peuma, kuama Pathian Ngam 
sungah tum thei ngawi tu hi. 6 Mihing khat sia ci le sa taw nute pate sung 
panin kisuak a, ahihang ama sia thaa ii pianzia bangin Thaa taw in suak hi. 
7 Na sua kik kul tu hi kong cina hangin, lamdang na sa heak in. 8 Vui 
zongh a uukna po ah va hi; a vak ciang a nging na za hi. Ahihang koisung 
pan hong pai a, koisung zuan ziam ci sia na he bua hi. Thaa taw a suak kik 
mihing simin, tabang ma ahi hi,” ci in zo kik hi. 9 Nicodemus 

in, “Bangbangin hi thu suak thei tu ziam,” ci in dongh hi. 10 Jesu in, “Nang 
sia Israel ngam sung sya thupi khat na hi hi, tua hi napi in hi thu tel ngawl 
ni ziam? 11 Thumaan hong son khi hi: ka heak uh te hong son a, ka mu 
uhte hong ko khu hi, tua hi napi note kuama in ko 11 kong thupuak uhte, 
saang nuam ngawi nu hi. 12 Hi leitung nate ni thu kong son ciangin, hong 
um ngawl ni hi, tua ahile vantung nate 11 thu kong son ciang, bangbangin 
hong um thei ngei tu ni ziam? 13 Taciangin vantung pan a hong tuaksuk 
Mihing Tapa sim ngawl kuama vantung ah kaato ngei ngawl hi,” ci in zo 
hi. 14 Moses ii taungo ngul sia senneal ngamsung thingkhuam tungah a 
khai bangin Mihing Tapa zongh kikhai tu hi, 15 taciang ama a umte 
theampo in, nuntak tawntungna a nga tu hi. 16 Pathian in a Tapa a um 
mihing theampo thi ngawlin nuntak tawntungna a nga natu in, khat bek a 
nei a Tapa hong piak dongin leitung mihingte hong it hi. 17 Banghangziam 
cile Pathian in a Tapa sia thukhen tu in, hi leitung ah hong pai sak bua a, 
ngumpa tu in hong pai sak hi. 18 Tapa a umte peuma kuama thukhenna 
thuak ngawi tu hi, ahihang a um ngawl sia, thukhenna a thuak zo hi, 
banghangziam cile ama in, Pathian 11 Tapa khat bek sia a um bua hi. 19 Hi 
thu sia thukhen zia hi: khuavak sia leitung ah hong pai hi, ahihang 
mihingte in, khuavak sangin khuazing deizaw uh hi, banghangziam cile 
amate ngamtat na uh pha ngawl hi. 20 Ngamtat pha ngawl a vawt peuma 
in, khuavak ngaimaw a, khuavak sungah hong pai ngawl tu hi, 


banghangziam cile a ngamtat phat ngawl nate kilangh sak nuam ngawl hi. 
21 Ahihang thumaan a seam peuma in, khuavak sungah hong pai a, ama 
nasepna te sia Pathian thu mang a seam ahi hunlam tua khuavak in lak hi. 


Jesu le John 


22 Tua zawkciang, Jesu le a nungzutte in, Judea ngamkhen sungah hong 
pai uh a, tua munah amate taw hunte zangh khawmin, baptize na pia hi. 23 
Salim pan a kikhuala ngawlna Aenon ah tui tam ahikom John zongh in tui 
sungah baptize na pia hi. Mihingte in ama zuan uh a, taciang ama in, 
baptize hi. 24 (Hi hun sia thong sungah John a kikhum ma hun ahi hi.) 25 
John ii nungzuite pawlkhat in Jewte khat taw zeksa kisilna huvau kam 
kinial uh hi. 26 Tua ahikom amate John kungah pai in, hi bangin ci uh hi. 
“Syapa awng, Jordan ngun nisuana sangah nang taw a omkhawm, ama thu 
na sason sia, na ciamtee lai ziam? Tu in ama zongh in, baptize a, a kuama 
po in, ama kung zuantek uh hi!” ci hi. 27 John in zo a, “Pathian in a pia 
bale kuama in, bangma nga thei ngawi hi. 28 Hi bang ka ci ciang, noma 
tatak ma keima ii tetti na hi uh hi, “Kei sia Messiah hi ngawl khi hi, 
ahihang ama mai ah, kei hong kipai sak khol hi. 29 Mo ahile zineipa 11 
neisa hi. Ahihang zineipa lawmte sia a hui ah dingin thu ngai in om uh a, 
zineipa aw a zaak ciangin, a lungdam uh hi. Hisia in ka lungdamna a 
pawlcinna ahi hi. 30 Ama sia hong thupi va-ial tu a, kei sia thupi ngawl 
va-ial tu khi hi,” ci hi. 


Vantung pan Hong pai Pa 


31 Tungsang pan hong pai sia in, a kuama theampo sangin, lian zaw hi. 
Leitung pan hong pai sia in, leitung neisa hi a, leitung nate thuson in nei hi. 
Ahihang vantung pan hong pai sia in, a kuama theampo ii tungsia ahi hi. 

32 Ama ma mu sate son a, a zaak sate son hi, ahihang kuama in ama ii thu 
hong puakte saang tuan ngawl hi. 33 Ahihang a kuama po ama ii 
thupuakte a saangte in Pathian sia thumaan hi, ci in kip sak hi. 34 Pathian 
ii sawlpa in, Pathian 1 kammalte pau hi, banghangziam cile Pathian in ama 


Thaa taw kidimna pia hi. 35 Pa ma Tapa ita, na theampo ama vaangletna 
sungah koi hi. 36 A kuama po Tapa a umte in, tawntung nuntakna nei hi, a 
kuama po Tapa a ni ngawlte sia nuntakna a nei batu a, Pathian ii daan 
piakna sungah om tu hi. 


Jesu le Samaria Numei 


4:1 John sangin Jesu in nungzui tamzaw nga in, baptize hi ci in Phariseete 
in za uh hi. 2 A tatak sia Jesu in kuama baptize nei ngawl hi. (A nungzuite 
bek in batize uh hi.) 3 Tua ahikom Jesu in bang kison, ci sia a zaak ciangin 
Judea ngam nusia in Galilee ah pai hi; 4 tua munah a pai natu in, Samaria 
ngam kantan tu kul hi. 5 Samaria ngam Sychar kici khuano khat ah theng 
hi, tua khua sia Jacob 11 a tapa Joseph tungah a piak lo taw kikhuala ngawl 
hi. 6 Jacob ii tuikhuk tua munah om a, tua tuikhuk hui ah Jesu sia a 
khualhawna pan toi in, to hi. Tua hun sia sun laitak khawng ahi hi. 7 
Samaria numei khat tui toai tu in hong pai a, tasia ciang Jesu in ama 
munah, “Tui dawn khat pia tan,” ci hi. 8 (A nungzutte sia khua sungah an 
lei tu in pai uh hi.) 9 Numeinu in zo a, “Nang sia Jew mi hi a, kei sia 
Samaria mi khi hi— tua hi a, banghangin tui hong ngen thei ni ziam,” ci hi 
(Jewte in Samariate 11 zak hai le kuangte zangh ngawi hi.) Jesu in, 
“Pathian in bang teng pia hi ci sia le nang tungah tuidawn tu hong ngen sia 
akua ziam, ci thu tel thong lete nangma in ama mun ah na ngen zaw tu a, 
ama in nuntakna tui hong pia tu hi,” ci hi. 11 Numei nu in, “Topa awng 
tuipheal nei ngawi ni hi, taciang tuikhuk sia thuk mama hi. Tua nuntakna 
tui, koisung pan nga tu ni ziam? 12 Hi tuikhuk hong pia sia ih pu Jacob hi; 
ama le a tate le a nganno honte in, hi tuikhuk panin dawn tek hi. Jacob 
sangin lianzaw kisa na hi ba na ziam,” ci hi. 13 Jesu in, “A kuama po hi tui 
a dawn sia in, a dangko kik tu hi, 14 ahihang kei ii ka piak tui a dawnte in 
a dangko kik ngei nawn ngawl tu hi. Tui ka piak tu sia ama sung pan ciktui 
in hong piang tu a, tua in nuntakna tui hi tu a, taciangin tawntung nuntakna 
nga sak tu hi,” ci in zo hi. 15 “Topa awng, tua tui kei hong pia tan! Tua 
hile ka dangko nawn ngawi tu a, tui toai tu in hi munah ka pai a kul nawn 
batu hi,” numei nu in ci hi. 16 “Pai tan a, na pasal sam tan, taciang hong 


pai kik tan,” Jesu inci hi. 17 “Kei pasal ka nei bua hi,” ci in zo hi. Jesu in, 
“Pasal nei bong na ci sia thumaan hi. 18 Pasal nga taw na kiteang ngei zo 
a, tua na tenpuipa sia zongh na pasal tatak hi ngawl hi. Thumaan hong son 
ni hi,” ciinzo kik hi. 19 “Topa, nang sia kamsang khat na hi hunlam kong 
he hi. 20 Ko Samaritan khangluite in, hi mualtung ah Pathian bia hi, 
ahihang no Jewte in Jerusalem sia Pathian biakna tu mun hi, ci nu hi,” ci 
hi. 21 Jesu m ama munah, “Hong um tan, numei awng, Pa sia hi mual 
tungah ahizong, Jerusalem ah ahizong mihingte 11 biak ngawl hun hong 
tung tu hi. 22 No Samariate in na biak uh sia akua ziam, ci in he tatak 
ngawl nu hi: ahihang ko Jewte in, ka biak uh sia ka he uh hi, 
banghangziam cile ngupna sia Jewte tung panin hong pai hi. 23 Ahizong a 
hun hong tung tu a, tu mama in hi sungah hong tutung zo hi, Pathian ii 
Thaa vaangletna taw Pa sia ahi tu bangin kibia tu a, ama dei biakpiakna 
maan taw kibia tu hi. 24 Pathian sia Thaa hi a, taciang ama Thaa 11 
vaangletna taw bek in ama a hi bang tatakin kibia thei hi,” ci hi. 25 Numei 
nu in, “Messiah hong pai tu a, ama hong pai ciangin, na theampo hong son 
tu hi, ci in ka he hi,” ci hi. 26 “Nang taw a kipaupui keima sia tua pa ka hi 
hi,” Jesu in ci hi. 27 Tua hun laitakin Jesu nungzuite hong heak kik a, Jesu 
sia numei khat taw, thu sason in om a mu uh ciangin, amate in lamdang sa 
mama uh hi. Ahihang kuama in, “Nang bang nuam ni ziam,” ci in numei nu 
mun ahizong, “Banghangin hi numei taw thuson ni ziam,” ci in ahizong a 
dongh a om bua uh hi. 28 Tasia ciangin numeinu in, a tuibeal nusia in, khua 
sungah heak kik a, tua lai mihingte munah, 29 “Ka sep ka vawt theampo 
hong he siat mihing khat en tu in hong pai tavun. Ama in Messiah hi thei 
tu ziam?” ci hi. 30 Tua ahikom, amate in a khua uh nusia in, Jesu kungah 
pai uh hi. 31 Tua laitakin, a nungzuite in Jesu munah, “Syapa awng, bang 
khat papo ne in!” ci uh hi. 32 Ahihang ama in, “No 1i nong heak pui ngawl 
uh anneak tu ka nei hi,” ci in zo hi. 33 Tua ahikom nungzuite amate khat le 
khat kidongh a, “Khat po in an puak zo hi tu ziam,” ci uh hi. 34 Jesu in, 
“Kai ii an sia, hong sawlpa ii thu ka nit tu le, hong piak nasep ka zaw tu 
ahi hi. 35 Noma in paunak khat nei nu hi, “Tha li zawkciang anlaak hun hi 
tu,” ci thei nu hi. Ahihang lote pha tak en vun; lo ante min zo a, laak hial tu 
bek in om zo hi! 36 An la pa sia thaman kipia a, ama in tawntung nuntak 


natu ante kaikhawm hi, tua ahikom ancii a tu pa le anlapa lungdam khawm 
tu hi. 37 “Mihing khat in thai tu a, a dang khat in anla hi,” ci paunak sia 
thumaan hi. 38 No ii sepna sa ahi ngawl lote sungah anla tu in hong pai 
sak khi hi, ngualdangte in tua munah seam uh a, taciang in no sia amate 
sepna tung panin a meet na nga uh hi,” ci hi. 39 Numeinu in, “Keima 
ngamtatna theampo hong son hi,” a cina hangin tua Samaria khua mihing 
tam mama in, Jesu um uh hi. 40 Tua hi a Samaria mite ama kungah hong 
pai ciangin, amate khua ah a taam natu in kunh uh hi, Jesu in tua munah ni 
nii taam hi. 4! A tamzaw seseam in ama thusonna hu in um uh a, 42 
Numeinu tungah, “Tu in um khu hi, tasia in nang nong son hang hi ngawl a, 
koma mama in, ama thuson ka za zo uh a, ama sia leitung Ngumpa hi 
takpi hi, ci in ka he uh hi,” ci uh hi. 


Jesu in Upa khat 11 Tapa Dam sak 


43 Tua munah ni nii a taam zawkciang Jesu dingin, Galilee ngam zuan hi. 
44 Banghangziam cile ama mama in, “Kamsangpa khat sia ama ngam 
sungah ki zakta ngawl hi,” ci hi. 45 Galilee ngam a thet ciangin, tua lai 
mihingte in muak uh hi banghangziam cile amate sia Paisan Poai simin 
Jerusalem ah pai a, poai sungah ama vawt theampo mu siat uh hi. 46 Tua 
zawkciang Jesu sia Galilee ngam Cana khua ah pai kik hi, tua mun sia ama 
in tui pan zu a suasakna mun ahi hi. Kumpi naseam ulian khat om a, a tapa 
sia Capernaum khua ah a ciina in om hi. 47 Ama in Jesu sia Judea ngam 
pan in Galilee ngam ah hong pai hi, ci in a zaak ciangin ama in Jesu 
kungah zuan a, Capernaum khua ah, thi tu in om a tapa sia a dam sak 
natu in, tua khua ah Jesu a pai natu ngen hi. 48 Jesu in, No sungah na 
lamdang laknate le, a tumdang nate na mu bua uhle, kuama in na um ngei 
bua uh hi,” ci hi. 49 Ulianpa in, “Topa awng, ka tapa a thi maa in hong pai 
tan,” ci hi. 50 Jesu in, “Pai tan, na tapa nungta tu hi!” ci hi. Tua pa in Jesu 
kammalte um in pai paih hi. 51 Inn ah a cia lam in, a naseamte in, “Na tapa 
nungta tu hi!” ci thu taw ama muak uh hi. 52 Patang dam tu a kipat sia, 
banghun hi tu ziam ci in amate tungah ulianpa in a dokciang, “Zeini sun nai 
khat hun in, a ci suk hong thai hi,” ci uh hi. 53 Tasia ciang Jesu 11, “Na 


tapa nungta tu hi,” a ci hunlian laitak ahi hunlam a pa in phawk hi. Tua 
ahikom ama le a innkuanpuite in um uh hi. 54 Judea pan in Galilee hong 
thet zawk in hi thu in Jesu ii na lamdang lakna a mina ahi hi. 


Tuili ah Ciidam sakna 


5:1 Tua zawkciang, Jerusalem khua Biakna poai ah Jesu pai hi. 2 
Jerusalem Tuu Kongpi hui ah, talap nga a nei tuicing khat om hi, tua mun 
sia Hebrew kam in Bethzatha kici hi. 3 Mittaw peang bai langngaw cina 
honpui khat sia, tua talap nuai ah lum uh hi. 4 Amate in tui a kilok tu ngak 
uh hi, banghangziam cile makphet makphet in Topa ni vantung lalang khat 
in tua tui sungah tuaksuk a, tui sau hi. Tui kinok laitak in, a tuaksuk phit 
ciina sia in, bang natna po a vei zongin dam hi. 5 Kum sawm thum le kum 
liat ciina sa pasal khat zongh tua sungah om hi. 6 Jesu in tua pa lumina 
om mu a, khua ngei mama ciina in om hi, ci in he hi, tua ahikom, “Na dam 
nuam ziam?” ci in dongh hi. 7 Ciinapa in, “Topa awng, tui a kinok laitakin, 
kei hong khiasuk tu, kuama ka nei bua hi, tuisung theng nuamin, ka 
hanciam hang, ngualdang veu tuaksuk masa hi,” ci in zo hi. 8 Jesu in “Tho 
in, na luppha luakin lampai in,” ci hi. 9 Thakhat thu in tua pasalpa dam hi, 
ama in a luppha luakin, lampai tu in hong kipan hi. Hi thu a pian ni sia 
Sabbath ni ahi hi. 10 Tua ahikom Jew thuneite in a kidam sakpa munah, 
“Tuni sia Sabbath ni hi, na luppha na puak sia, ih thukham taw ki nungngat 
hi,” ci uh hi. 11 Ama in, “Hong dam sakpa in ka luppha luakin lampai tu 
hong sawl hi,” ci hi. 12 “Hi bang ngamta a hong sawlpa sia akua ziam,” ci 
in dongh uh hi. 13 Ahihang dam sakna a ngapa in, Jesu sia akua cisia a he 
bua hi, banghangziam cile tua munah mihonpi khat om a, tuate kawm 
panin Jesu ngel ku hi. 14 Tasia zawkciang Jesu in ama sia Biakinn sungah 
mu a, “Hong ngai tan, tu in dam zo ni hi, tua ahiciang, mawna vawt tu 
kheal in, tua ahibale hi sangin a nasia zaw in thuak tha tu ni hi,” ci hi. 15 
Tua zawkciang pasalpa sia pai a, Jew biakna sung a thuneite munah, ama a 
dam sak sia, Jesu ahi hunlam son hi. 16 Tua ahikom, amate in Jesu sia 
vawtsia tu in kipan uh a, banghangziam cile hi ciidam sakna, Jesu in 
Sabbath ni in seam hi. 17 Jesu in amate tungah, “Ka Pa sia a tawntung in 


na seam ahi bangma kei zongh ka sep kul hi,” ciinzo hi. 18 Hibangina 
pau hu in, Jew thuneite m, Jesu sia thalup sawm seseam uh hi; “Sabbath 
thukham bek paltan ngawi in, Pathian sia ama aituam ii Pa hi ci a tabangin 
ama le ama sia Pathian taw a za kikim sak hi,” ci uh hi. 


Tapa 11 Thuneina 


19 Tua ahikom Jesu in, “A tatak in kong ci hi: Tapa in ama thu taw 
bangma vawt thei ngawl hi, a Pa 11 a vawt a mu teng bekma vawt hi. Pa ii 
vawt teng sia Tapa zongh in vawt hi. 20 Pa in Tapa sia it ahikom ama ii 
vawt teng mama Tapa lak hi. Hite sangin a nasia zaw laite zongh, vawt in 
lak tu a, tasia ciangin lamdang na sa tek tu uh hi. 21 Pa in mithite phongh 
a, nuntakna a piak bangma in, Tapa in a piak nopte tungah nuntakna pia hi. 
22 Pa in kuama tungah thukhen ngawl hi. Ama in Tapa tungah thukhen 
thema thu a cingin pia hi, 23 tua thu sia mihing theampo in, Pa a zatak 
bangma in, a zatak natu deina ahi hi. Tapa a zatak vawt ngawlte in, ama a 
sawl Pa zakta ngawi ahi hi. 24 “A tatak in kong ci hi: ka kammal za a, kei 
hong sawlpa a umte in, tawntung nuntakna nei zo hi. Ama tungah thu 
kikhen ngawi tu a, thina kantan in nuntakna sungah a theng zo hi. 25 A 
tatak in kong ci hi: a hun hong tung tu a— tu zongh in hong tutung zo hi— 
a thi sate in, Pathian Tapa ii aw za tu a, taciangin a zate hong nungta tu hi. 
26 Pa, ama mama sia nuntakna ii naak ahi bangma in, ama Tapa sia 
nuntakna 11 naak suak sak zo hi. 27 Taciang ama Tapa ni tungah thukhen 
theina thu pia hi, banghangziam cile ama sia Mihing Tapa ahi hi. 28 Hi thu 
tungtaang ah lamdang sa heak vun, a hun hong thet tak ciangin, a thi sate 
theampo in ama aw za tu a, 29 thaankuul sung panin hong pusuak tu hi; na 
pha a seam ngeite sia tho in nungta tu a, siatna vawtte sia tho in mawna 
thukhenna thuak tu hi. 


Jesu tungah Tetti Pangte 


30 “Keima aituam thuneina taw bangma ka vawt thei bua hi, Pathian hong 
hil bang bek in thu ka khen hi, tua ahikom ka thukhemna sia tang hi, 


banghangziam cile, keima dei bangin ka hanciam bua a, hong sawl pa dei 
bangin ka vawt hi. 31 Keima le keima tetti in ka kipang le, ka son thute 
maan hi, kici thei ngawl hi. 32 Ahihang kei taangin tetti hong pang a dang 
khat om a, taciangin kei huvau ama sonte maan hi, ci in ka he hi. 33 John 
sia na kamtaite na pai sakna uh pa hi a, taciang ama in thumaan son hi. 34 
Mihingte 11 tetti hong pan tu kul tuan ngawl hi, hi bang ka ci sia noma ii na 
suatak natu ka dema ahi hi. 35 John sia mei mn bang hi a, kuangin taang a, 
taciangin ama ii khuavak sia, tawmvei sungteng na nop sakpui uh hi. 36 
Ahihang John 11 tetti panna saangin, a lianzaw kei atu tetti khat ka nei hi: 
ka sep papo ka Pa ii sep tu hong piakte in, kei taangin, hong pau a, Pa 
hong sawl ahi hunlam lak hi. 37 Hong sawlpa Pa zongh in, kei atu tetti 
hong pang hi. No in ama aw na za ngei bua uh a, a meal zongh na mu ngei 
bua uh hi, 38 taciangin ama ti thu hong puakte zongh, na thin sungah na 
khol bua uh hi, banghangziam cile a ma ii hong puakpa sia na um bua uh 
hi. 39 Laithiangtho na sim uh hi, banghangziam cile tuate sungah tawntung 
nuntakna mu tu in, na ki um uh hi. Taciangin hi Laithiangtho mama in, 
keima ii thu son hi! 40 Hi napi nuntakna na nga natu in kei kungah nong 
pai nuam bua uh hi. 41 “Kei sia mihingte ii pok tu a zong hi ngawl khi hi. 
42 Ahihang no bangbang mihingte na hi uh ci sia kong he a, taciangin na 
thin sunguh ah Pathian itna na nei ngawl uh sia kong he hi. 43 Pa ii 
thuneina tengma kengin kong pai hangin nong saang bua uh hi; ahihang in 
khat po in ama 11 thuneina taw hong pai le na saang tu uh hi. 44 No sia 
khat le khat kipok tu na uuk uh hi, ahihang ama bek Pathian ahi Pa ii tung 
panin pokna nga tu in, na hanciam bua uh hi; tua ahile bangbangin kei hong 
um thei tu nu ziam? 45 Ahihang Pa mai ah note maw hong pu sak tu sia, 
kei hi tu in hong um heak vun. Na lam et uh na muanmawk uh pa Moses 
sia note maw hong pu sak tatak tu pa ahi hi. 46 Moses na um tatak uh le 
kei sia nong up tu uh hi zo hi, banghangziam cile ama in keima thu at hi. 
47 Ahihang ama at te um ngawl na hi uh nungsang, kei kammal 
bangbangin um thei tu nu ziam?” ci in zo kik hi. 


Jesu in Pasal Tul Nga Anvaak 


6:1 Tua zawkciang, Jesu sia Galilee tuili (Tiberias Tuili zongh kici) kantan 
in pai hi. 2 Mi honpi khat in a nungzui hi, banghangziam cile ciina dam 
sakna taw na lamdang a lakte na mu uh hi. 3 Jesu sia nungzuite taw 
mualno khat tungah kaato into hi. 4 Paisan Poai hun hong nai hi. 5 Jesu in 
a kiimkot a et ciangin, mi honpi khat ama kungah a zuan mu a, tua ahikom 
Philip munah, “Hi mihingte theampo ih vaak natu in, koisung panin a 
kicing an lei thei tu hi ziam,” ci hi. 6 (Hi bangin a ci sia Philip a ze-etna hi 
a, ama ina vawt tu sia he khol zo hi.) 7 Philip in, “Mihing sim ii tawmno 
tek a neak tu bek zongh ngun dangka za nii vaal taw anluum lei kul tu hi,” 
ci in zo hi. 8 A nungzuite sung pan a dang khat Simon Peter ii suapuipa 
Andrew in, 9 “Hi sungah patangno khat om a, ama in mangtaang taw a 
kivawt anluum nga le ngasa mi nei hi. Ahihang tateng sia hi mihonte 
theampo atu in, kicing ngawl het tu hi,” ci hi. 10 #“Mipite to sak vun,” Jesu 
in ci hi. (Tua munah lopa tam om hi.) Tua ahikom mihingte to siat uh a, 
pasal tul nga bang pha uh hi. 11 Jesu in anluum la a, Pathian tungah 
lungdam ko in, a to mihingte sungah hawm hi. Ama in tabangma in 
ngasate zongh hawm a, amate in a du zaza ne uh hi. 12 Amate kham siat 
zawk uh ciang, a nungzuite munah “A bek a kikhe laite tawm vun, tawm 
zongh pakvawt ba tawng,” ci hi. 13 Tua ahikom amate in a khoptua uh 
ciangin, mangtaang taw vawt, mihonte neak anluum nga panin, a neak vaal 
uh khum sawm le khum nu nga uh hi. 14 Hi na lamdang lakna Jesu ii 
vawtte a mu uh ciangin, tua munah a om mihingte in, “Hi sia leitung a 
hong pai tu Kamsangpa a ci sia hi takpi hi!” ci uh hi. 15 Amate hong pai in 
zawthawk thu taw ama manin kumpi suak sak nuam ci in, Jesu in he 
ahikom ama nguakin, mual tungah pai hi. 


Jesu Tui tungah Lampai 


16 Nitak hun hong thet ciangin, Jesu nungzuite Galilee ah paisuk uh a, 17 
ngunkuang sungah to in, tuili kantan in Capernaum ah pai kik uh hi. Khua 
hong zan a, Jesu amate kung hong zuan ngawl lai hi. 18 Tua hun laitak, vui 
nasia takin hong va in, tui kilok hi. 19 Nungzutte in tai thum tai li bang 
ngunkuang a haw zawkciang, Jesu tui tungah hong pai mu uh a, 


ngunkuang sang hong neak ciangin, amate lau uh hi. 20 “Lau heak vun, 
keima khi hi,” Jesu inci hi. 21 Tasia ciangin amate in, lungdam takin Jesu 
sia ngunkuang tungah kaa sak uh a, hai ngawlin amate zot nopna mun 
tuivaal theng uh hi. 


Mihingte in Jesu Zong 


22 A zing ciangin, tuili langkhat a om mihonpite in, ngunkuang khat bek a 
om hunlam phawk kik uh hi. Jesu sia tua ngunkuang sungah, nungzuite 
taw pai khawm ngawl ahi hunlam le nungzuite amate nguak a, a pai 
hunlam phawk uh hi. 23 Topa ii lungdam a ko zawkciang mipite ii anluum 
a neakna mun, tuili vaal taw kinai na ah, Tiberias pan hong pai ngunkuang 
dangte a kinaina vaalbo ah hong theng hi. 24 Mihonte in Jesu sia tua 
munah om ngawl a, nungzuite zongh om ngawl ci in a mu uh ciangin, tua 
ngunkuangte tungah kaa in, ama zong tu in Capernaum khua ah pai uh hi. 


Jesu Nuntakna Anluum 


25 Mihingte in Jesu sia tuili langkhat ah a mu uh ciangin, ama munah, 
“Syapa awng, hi sung bang hunin theng ni ziam,” ci in dongh uh hi. 26 
Jesu in, “A tatak in kong ci ciang, kei nong zon uh sia, banghangziam cile 
ka na lamdang laknate na tel uh hang hi ngawlin, anluum na du uh za a na 
neak uh hang ahi hi. 27 A lal thei an atu in, naseam heak vun, tua sangin a 
ki khomsuan tawntung nuntakna an atu in seam zaw vun. Hisia in Mihing 
Tapa ii hong piak tu an ahi hi, banghangziam cile Pathian a Pa in, ama 
tungah lungkim tepteena koi zo hi,” ci in zo hi. 28 Tua ahikom, amate in, 
“Pathian deina bangin ka sep thei natu in bang vawt tu khu ziam,” ci in 
dongh uh hi. 29 Jesu in, “Pathian ii a dei nasep sia, ama ii a sawlpa na up 
tu ahi hi,” ci in zo hi. 30 “Ka mu thei tu uh le nang kong up thei natu in, 
bang na lamdang lakna na vawt tu ziam? Bang vawt tu ni Ziam? 31 
Laithiangtho in, “Ama in vantung panin a neak tu uh anluum pia hi,” a ci 
bangma in, ka pute in senneal ngam sungah manna an ne uh hi,” ci in zo 
kik uh hi. 32 “A tatak mka ci hi: Moses 11 hong piak sia vantung pan hi 


ngawl hi. Vantung pan a anluum tatak hong pia pa in ka Pa ahi hi. 33 
Banghangziam cile, Pathian hong piak anluum in, hi leitung ah nuntakna a 
pia tu in, vantung pan hong paisuk pa ahi hi,” Jesu in ci hi. 34 Amate in, 
“Topa awng, hi anluum hong pia tawntung tan,” ci uh hi. 35 Jesu in, 
“Keima in, nuntakna anluum ka hi hi. Kei kungah hong pai pa in, a ngilkial 
ngei nawn ngawi tu hi, kei hong umte in, a dangko ngei nawn ngawi tu hi. 
36 Kong son sa bangma, tu in kei nong mu zo uh a, ahizong nong um bua 
uh hi. 37 Ka pa hong piak mihing sim in kei kungah hong pai tu hi. Kei 
kung hong zuan peuma ka nilkeak batu hi, 38 banghangziam cile keima 
deina bangin a seam tu in vantung panin, hong pai ka hi bua a, hong sawlpa 
deina bang a seam tu in, hong pai ka hi hi. 39 Hong sawlpa 11 deina sia, 
hong piak sa theampo sung pan khat zongh bosua ngawlin, ni tawpkhak ni 
ciangin, nuntakna sungah, ka phok kik siat natu ahi hi. 40 Banghangziam 
cile ka Pa deina sia, Tapa mu a, ama a umte theampo in tawntung nuntakna 
a nga natu ahi hi. Taciang ni tawpkhak bel ni ciangin, amate sia nuntakna 
sungah ka phongto tu hi,” ci hi. 41 “Keima in vantung pan hong paisuk 
anluum ka hi hi,” a ci hu in, mihonte in ama sia phunsan siasua uh hi. 42 
Tua ahikom, amate in “Hi Jesu sia Joseph tapa hi kana ngawl ziam? A pa 
le a nu ih heak hi. Tua ahile banghangin, tu in vantung panin, kong paisuk 
hi, ci thei ziam?” ci uh hi. 43 Jesu in, “Noma sung tengah phun teaptup 
heak vun. 44 Kei hong sawlpa Pa in kei kungah hong puak bale, kuama 
kei kungah hong pai thei ngawl hi, ni tawpkhakbel ni ciang nuntak 
tawntungna sungah ka phongto tu hi. 45 Kamsangte in, “Pathian in mihing 
sim a hil tu hi,” ci in at zo hi. A kuama po Pa thu za a, a hete bek kei 
kungah hong pai hi. 46 Hisia in khat po in, Pa mu ngei hi, cinopna hi 
ngawl hi, Pathian kung panin, hong pai sia bek in, Pa mu ngei hi. 47 A 
tatak in kong ci hi: a umte in tawntung nuntakna nga hi. 48 Keima 
nuntakna anluum ka hi hi. 49 Na pute in senneal ngam sungah manna an ne 
uh hi, ahihang amate thi hi. 50 Ahihang vantung pan hong paisuk anluum 
sia nam tuam khat hi a, a ne theampo thi ngawl tu hi. 51 Keima in vantung 
pan hong pai a nungta anluum ka hi hi. Khat po in hi anluum a ne le nungta 
tawntung tu hi. Ama ka piak tu anluum in, leitung nuntak natu a, ka piak ka 
taksa ahi hi,” ci hi. 52 Hi thu hangin, amate sungah thin uuk a, kinialna 


kipan hi. “Bangbangin hi sia pa in, a taksa neak tu in, ei hong pia thei tu 
ziam?” ci uh hi. 53 Jesu in amate munah, “A tatak in kong ci hi: Mihing 
Tapa ii taksa na ne bua uh a, a chi na dawn bua uh le, na sungah nuntakna 
na net batu uh hi. 54 A kuama po ka taksa ne a, ka chi a dawnte in, 
tawntung nuntakna nga a, ni tawp khakbel ni ciangin nuntakna sungah ka 
phongto tu hi. 55 Banghangziam cile ka taksa sia antatak hi a, ka chi sia 
dawn tu tatak ahi hi. 56 Ka taksa ne a, ka chi a dawn papo in, kei sungah 
teang a, ama sungah ka teang hi. 57 A nungta Pathian in kei hong sawl a 
ama hu in, kei zongh ka nungta hi. Tasia bangma in, kei hong ne peuma in 
kei hu m nungta tu hi. 58 Tua ahikom hisia m, vantung pan hong paisuk 
anluum ahi hi. Na pute neak anluum taw kibang ngawl hi, amate in ne 
ahihang in thi hi. Hi anluum a nete in, a tawntung in nungta tu hi,” ci hi. 59 
Jesu in Capernaum khua synagogue ah hi teng pau in hil hi. 


Tawntung Nuntakna Kammalte 


60 A nungzuite tam ma in hi thu za uh a, “Hi kihilna sia tel thei tu haksa 
mama hi. Akua in, saang zo thong tu ziam,” ci uh hi. 61 Kuama ii son 
ngawl bul in, Jesu in amate ii phunna sia he ahikom, amate munah, “Hi sia 
in, na thin uh hong kiam sak ahi ziam?” 62 “Tua le, sonteena, Mihing Tapa 
sia ama om maksakna munah a pai mu leute bang na ci tu uh ziam? 63 
Nuntakna a pia sia Pathian ii Thaa ahi hi: mihing thahatna sia mannung 
mama ngawl hi. No tung a kammal ka paute sia, nuntakna a pia, Pathian ii 
Thaa hong tut ahi hi. 64 Ahihang no pawlkhat in um ngawl nu hi,” ci hi. 
(Jesu in a kipat pan ma, akua teng in um ngawl tu a, akua in ama sia 
leeheak tu cisia a heak sa ahi hi.) 65 Taciangin ama in belap a, “Ama atu, 
ahi thei tu in, Pa in vawt bale, kuama kei kungah hong pai thei ngawi tu hi, 
kong cisia, hisia hang mama ahi hi,” ci hi. 66 Hisia hangin, Jesu nungzui 
tam mama heak kik uh a, ama taw tonkhawm nawn ngawl hi. 67 Tua 
ahiciang, ama in, nungzui sawm le niite munah, “No zongh, nong nusia 
nuam uh ziam?” ci in dongh hi. 68 Simon Peter in, “Topa, akua kung a pai 
tu khu ziam? Tawntung nuntakna a pia kammalte nangma in na nei hi. 69 
Taciangin nang in Pathian kung pan hong pai, Thiangtho Pa hi ci in kong 


he uh a, kong um uh hi,” ci in zo hi. 70 Jesu in, “No sawm le nii teng sia, 
keima kong teal hi kana ngawl nu ziam? Tua hi napi, no sungah khat sia 
doai khat ahi hi,” ci hi. 71 Ama in Simon Iscariot ii tapa Judas huvau son 
ahi hi. Banghangziam cile Judas sia nungzui sawm le nii sungah khat 
ahihang m ama a leeheak tupa ahi hi. 


Jesu le A suapuipate 


7:1 Tua zawkciang, Jesu sia Galilee ngam sungah khualhaw hi; ama in 
Judea ngam sungah khualhaw nuam ngawl hi, banghangziam cile, Jew 
thuneite in, tua sung ngamah ama thatlum nuam uh hi. 2 Buk Poai hun nai 
zo a, 3 tua ahikom Jesu suapuite in, “Hi mun nusia in, na nungzuite in na 
vawt nate hong mu thei tu in, Judea ah pai tan. 4 Ngual heak tu a nuamte 
in, a nasep uh a sealcip bua uh hi. Hi bangte seam na hi ciang leitung bup 
in he sak lete pha hi!” ci uh hi. 5 (A suapuite ngangawn in ama a um bua 
uh hi.) 6 Jesu in amate munah “Kei atu in a hun hong tung ngawi lai hi. 
Hun khat papo sia, no atu in pha hi. 7 Leitung in note hong ensan thei 
ngawi tu hi, ahihang kei hong ensan hi, banghangziam cile, ama lampite 
pha ngawl hi, ci in ka son tawntung hi. 8 Poai ah noma pai tavun. Hi poai 
ah kei pai ngawl tu khi hi, banghangziam cile kei atu in, hun pha hong tung 
ngawl lai hi,” ci hi. 9 Hi bang teng ci in Galilee ah taam thua hi. 


Jesu Buk Poai ah 


10 A suapuite poai siim tu in a pai zawkciang, Jesu zongh pai hi, ahihang 
a kilangh in pai ngawlin, paikuu hi. 11 Jew thuneite in, poai sungah ama 
zong uh a, “Ama a koisung ah om ziam?” ci in dongh uh hi. 12 Mihonte 
sungah ama huvau kihuau tek uh hi. “Ama sia mihing pha hi,” pawlkhat in 
ci hi. “Hi ngawl hi, ama in mihingte theam hi,” a dangte in ci uh hi. 13 
Ahihang kuama in ama thu a langh takin a son ngam bua uh hi, 
banghangziam cile amate in Jew thuneite kuta uh hi. 14 Poai a lang bang a 
kiman zawkciang, Jesu in Biakimn ah pai in hilna nei hi. 15 Jew thuneite in 
lamdang sa mama uh a, “Banghangin hisia pa in, sang ah sinna nei ngei 


ngawl napi hiza in, he ziam?” ci uh hi. 16 Jesu in, “Kei kong hil thu in 
keima aituam hilna hi ngawl a, hong sawlpa Pathian kung pan hong pai hi. 
17 Pathian dei bang a ngamta nuamte in, Pathian kung panin hong pai thu 
ziam, tua ahibale keima aituam thuneina taw hil khi ziam, ci in he tu hi. 18 
Ama aituam thuneina taw a paupa sia, ama atu, minthanna nga nuam a 
hanciam ahi hi. Ahihang a sawlpa atu in, minthanna a deisak sia thumaan 
a, ama sungah leeilot thu a om bua hi. 19 Moses in note Thukham hong 
pia hi ngawl ziam? Ahihang note kuama in Thukham na ni bua uh hi. Kei 
sia banghangin thalup hong sawm nu ziam?” ci in zo kik hi. 20 “Na sungah 
doai khat om hi! Kuama in nang hong thatlum nuamin hanciam na ziam?” 
ci in mihonte in zo uh hi. 21 Jesu in, “Na lamdang lakna khat kong vawt a, 
lamdang mama nasa uh hi. 22 Moses in na tapate 11 vunteap at natu in thu 
hong pia hi. (tua nasep a pan sia in Moses hi ngawl a, na pute ahi hi) Tua 
ahikom Sabbath ni in patang khat ii vunteap na at uh hi. 23 Patang khat 
Sabbath ni in vunteap na at uh ciangin, Moses Thukham paltan kisa ngawl 
na hi uhle, Sabbath ni in mihing khat ka dam thiangtho sak hu in, 
banghangin kei tungah hong thin uuk nu ziam? 24 A puatham muna taw 
thukhen nate kheal vun, thumaan thutakte taw thu khen vun,” ci in zo hi. 


Ama Messiah ahi ziam? 


25 Jerusalem a om mihing pawlkhat in, “Thunette 11 thalup tu in a hanciam 
uh sia, hisia pa hi ngawl ziam? 26 En vun! Mihon mai ah a kilangh in 
thuson a, amate in pauna haamna nei ngawl hi! Ama sia Messiah hi ci in 
amate in tel tatak hi thei ziam? 27 Ahihang Messiah hong pai ciang ahile, 
ama sia koisung pan hong pai, ci in kuama in he ngawl tu hi. Hisia pa hong 
pama ih he tek hi,” ci uh ih. 28 Jesu in Biakimn sungah a hil laitakin, 
awnging taw, “Kei hong he takpi nu ziam, taciang kei koisung pan hong 
pai ci in hong he nu ziam? Keima aituam thunema taw hong pai ngawl khi 
hi. Ahihang kei hong sawlpa ahile thumaan hi. Note in ama na he bua uh 
hi, 29 ahihang keima in ka he hi, banghangziam cile, ama kung panin, 
kong pai a, ama in hong sawl hi,” ci hi. 30 Tasia ciangin amate in ama man 
tu in, hanciam ahihang kuama in ama tungah a khut a nga thei bua uh hi, 


banghangziam cile ama hun sia a tung balai hi. 31 Ahihang mihonte kung 
pan, mihing tam ma in ama thu um a, “Messiah hong pai ciangin, hisia pa 
lii vawtte sangin, a nasia zaw na lamdang laknate, a vawt tu ziam,” ci uh hi. 


Jesu A Man tu in, Tavuan nei Mihing Kipai sak 


32 Jesu huvau mihonte 11 kihuauna uh a zaak uh ciang, Phariseete le 
thiampite in, Jesu man tu in, biakinn cingte pai sak uh hi. 33 Jesu in, “No 
taw tawmvei sung kong omkhawm lai tu a, tua zawkciang, hong sawlpa 
kungah ka pai tu hi. 34 Nong zong tu a, ahihang nong mu batu hi, 
banghangziam cile, kei om natu mun no na pai thei batu uh hi,” ci hi. 35 
Jew thuneite in, amate le amate kikum uh a, “Eite ii mu ngawl tu in, ama 
koi sungah pai sawm ziam? Ih mihingte omna Greek khuapite ah pai in, 
Greek mite hil tu hi tu ziam? 36 Eite in ama zong tu a, ama mu ngawi tu, 
ama omna ah, pai thei ngawl tu hong ci sia, bang a ci nopna hi tu ziam?” ci 
uh hi. 


Nuntakna A Pia Luituite 


37 Poai sungah ni thupibel ni le a khakbel ni in, Jesu dingto in awnging tak 
taw, “A kuama po a dangko te, kei kungah hong pai in dawn tahen. 38 
Laithiangtho 11 ci bangma in, a kuama po, kei hong umte in, ama sung pan 
nuntakna a pia luitui hong luang tu hi,” ci hi. 39 Jesu in hi bang a pau sia 
ama a umte 11 saan tu, Thaa thu son ahi hi. Tua hun laitakin Thaa kipia 
ngawllai hi, banghangziam cile Jesu sia minthanna sungah kiphong to 
ngawl lai hi. 


Mihingte sungah Kikhenna 


40 Mipite sung pan, mihing pawlkhat in, hi thu a son za a, “Hisia pa in 
Kamsangpa tatak sia hi,” ci uh hi. 41 Pawlkhatte in, “Ama sia Messiah 
hi!” ci uh hi. Ahihang a dangte in, “Messiah sia Galilee pan hong pai 
ngawl tu hi. 42 Laithiangtho in, Messiah sia David Kumpipa suan hi tu a, 
David tenna ahi Bethlehem ah suak tu hi, ci hi,” ci uh hi. 43 Tua ahikom 


Jesu hangin, mihonte sungah ngaisut kisik ngawlna om hi. 44 Pawlkhat in 
Jesu sia man nuam ahihang kuama in ama a thutha bua hi. 


Jew Thuneite 11 Up ngawlzia 


45 Tavuan nei mihingte a heak kik uhciang, thiampi liante le Phariseete in, 
“Banghangin hong paipui ngawl nu ziam,” ci in dongh uh hi. 46 Tavuan nei 
mihingte in, “Hisia pa bangin, kuama kampau ngei om ngawl hi,” ci uh hi. 
47 “No zongh theam thuak na hi uh ziam?” ci in Phariseete in dongh hi. 
48 “Thuneite khat ahibale Phariseete khat in, ama sia um hi ci in na za 
ngei uh ziam? 49 Hi mihonte in Moses Thukham he ngawl a, tua ahikom 
amate sia Pathian haamsiatna nuai a om hi!” ci uh hi. 50 Tua munah a om 
Phariseete khat sia Jesu taw kimu tu a, a pai ngeipa Nicodemus ahi hi. 
Ama in a dangte munah, 51 “Th thukham bangin ci leang, mihing khat sia 
bang ngamtatna teng nei ci in ih zaak, ih kat mateng in, maw sak natu 
ngeina om ngawi hi,” ci hi. 52 Amate in, “Pha hi. Nang zongh Galilee pan 
ma na hi ziam? Laithiangtho pha takin sim lete, Galilee pan kamsang hong 
pai ngei ngawl hi, ci in na he tu hi,” ci uh hi. 


Nupa Palngul mawna A vawt Numei khat Kimatna 


8:1 Tua zawkciang ngual theampo cia siat uh a, ahihang Jesu in, Olive 
Mualtung ah pai hi. 2 A zingciang zing tuungin ama Biakimn ah pai kik hi. 
Mihing theampo ama ti kiim ah hong kikhawmtua uh a, taciangin ama to 
in amate tungah hilna nei hi. 3 Thukham hil syate le Phariseete in, nupa 
palngul mawna a vawt laitak a mat uh numei khat hong paipui uh a, amate 
theampo ii mai ah, ding sak hi. 4 Amate in Jesu munah, “Syapa awng, hi 
numei nu sia nupa palngul mawna a vawt laitakin kiman hi. 5 Ih Thukham 
sungah Moses in tabang numei khat sia suangtum taw denlup natu in 
thupia hi. Tu in nang in bang na ci tu ziam?” ci uh hi. 6 Amate in hi bangin 
a ci uh sia Jesu a mawsiat thei natu in aitaa nuam ahi uh hi. Ahihang ama 
kunin, a khutme taw lei ah lai at hi. 7 Amate in tabangin thu a dok ciangin, 
ama hong dingmaam a, amate tungah, “Note sungah akua po ahizong, 


mawna a vawt ngei ngawl het sia in, deang masa tahen,” ci hi. 8 Tua 
zawkciang, kunsuk kikin, lei ah lai at kik hi, 9 Hi thu a zaak ciangin, 
amate in nusia siat uh hi. Khanghaam teng masa in, khat zawkciang khat 
cia uh a, a kungah a ding numei le Jesu bek taang lai hi. 10 Ama in 
dingmam in, numeinu munah, “Koi sung omsiat ziam? Nang hong mawsak 
tu kuama om ngawi ziam,” ci hi. 11 “Kuama om nawn ngawl hi, Topa 
awng,” ci in ama in zo hi. “Tua ahile pha hi, kei zongh in, kong maw sak 
bua hi. Pai tan, ahizong mawna vawt nawn heak in,” Jesu in ci hi. 


Leitung Khuavak ahi Jesu 


12 Jesu in Phariseete tungah ci kik hi, “Keima in leitung khuavak ka hi 
hi,” ci hi. “Kei hong zuite peuma in nuntakna khuavak nei tu a, khuazing 
sungah a vak ngei batu hi,” ci hi. 13 Phariseete in, “Tu in nangma le 
nangma tetti kipang hi bek ni hi, na sonte maan hi ci natu om ngawl hi,” ci 
uh hi. 14 Jesu in, “Hi ngawl hi, keima le keima tetti in kipang hi leng zong, 
ka thusonte maan hi, banghangziam cile koisung pan hong pai a, koisung 
zuan tu khi ziam, ci in ka kihe hi. Koisung pan hong pai a, koisung zuan tu 
khi ziam ci in note in nong he bua uh hi. 15 Note in mihing pianzia taw bek 
thu na khen uh hi; kei in kuama tungah thu ka khen bua hi. 16 Ahihang 
tabangin vawt ka leng zong, ka thukhenna sia maan tu hi, banghangziam 
cile hisia sungah kei nguak hi ngawl khi hi, kei hong sawlpa Pa in kei 
sangah tetti hong pang tu hi. 17 Na thukham sungah tetti mi in a thukim le 
amate son sia maan hi, ci in ki at hi. 18 Keima le keima tetti in ka kipang 
a, hong sawlpa Pa zongh in kei atu in, hong pang hi,” ci hi. 19 “Na pa 
koisung om ziam?” ci in amate in dongh uh hi. Jesu in, “Keima ahizong, 
ka Pa ahizong, na he bua uh hi. Keima hong he leute ka Pa zongh he tu nu 
hi,” ci in zo hi. 20 Jesu in hi thute theampo, Biakinn sung sumpi khiakna 
thingkuang koma inndoi sungah hil hi. Taciangin ama sia kuama in a man 
bua uh hi, banghangziam cile ama hun a tung balai hi. 


Ka Paina ah Note hong Pai thei ngawl tu 


21 Taciang Jesu in, “Kei ka pai tu a; nong zong tu uh hi, ahizong na 
mawna uh sungah na thi tu uh hi. Ka pai natu munah, na pai thei batu uh 
hi,” ci hi. 22 Tua ahikom Jew thuneite in, “Ama paina ah ei pai thei ngawl 
tu hi ci hi. Ama le ama kithatlum tu a cinopna ziam,” ci uh hi. 23 “Note sia 
hi leitung, hi mun a nuai sang ii neisa na hi uh hi, ahihang kei sia tungsang 
pan hong pai ka hi hi. No sia hi leitung pan na hi uh a, ahihang kei sia hi 
leitung pan ka hi bua hi. 24 Na mawna sungah thi tu nu hi, kong ci sia tua 
hang ahi hi. Taciangin, “Kei sia keima ka hi hi,” ci in nong um bua uh le, na 
mawna sungah na thi tu uh hi,” ci in Jesu in zo hi. 25 “Nang akua ni ziam,” 
ci in amate in dongh uh hi. Jesu in, “A kipat pan ma a, kong son sa sia ka 
hi hi. 26 No 11 tungtaang ah ka pau tu tam mama om a, kong maw sak natu 
tam mama om hi. Ahihang hong sawlpa sia thumaan a, taciangin, ama tung 
pan, ka zaak teng bek, leitung ah ka son hi,” ci in zo hi. 27 Jesu ma Pa 
huvau sason ahi hunlam amate in a tel bua uh hi. 28 Tua ahikom ama in 
amate tungah, “Mihing Tapa na lapto uh ciangin, “Kei sia Keima” ka hi 
hunlam na he tu uh hi; tasia ciangin, keima aituam thuneina taw bangma 
vawt ngawlin, Pa hong sawl bang bekin, pau ka hi sia nong he tu uh hi. 29 
Taciangin kei hong sawlpa in kei hong ompui hi, kei nguak hong nusia bua 
hi. Banghangziam cile, ama dik sakte ka vawt tawntung hi,” ci hi. 30 Jesu 
ii hi thute a son teng a za mihing tam mama in ama um uh hi. 


Mihing A Suaktate le Silate 


31 Tua ahikom Jesu in, ama a umte munah, “Ka hilnate na ni uh le, ka 
nungzui maan tatakte na hi uh hi, 32 thumaamna na he tu a, tua thumaanna 
in hong suakta sak tu hi,” ci hi. 33 Amate in, “Ko sia Abraham suante hi a, 
kuama ii sila hi ngei ngawl khu hi. Na suakta tu uh hi, na ci sia bang na ci 
nopna ziam,” ci in zo hi. 34 Jesu in, “A tatak in kong ci ciang, a kuama po 
mawna a vawt sia in, mawna ii sila ahi hi. 35 Sila khat sia bangkua khat ii 
neisa hi tawntung ngawl hi, ahihang tapa khat ahile bangkua khat 11 neisa 
hi top hi. 36 Tapa in hong suakta sak le na suakta takpi tu uh hi, 37 
Abraham suante na hi uh sia kong he hi. Tua hi ka sap, kei hong thatlum tu 
in, hanciam nu hi, banghangziam cile ka hilna na saang thei bua uh hi. 38 


Kei sia ka Pa 11 hong lak bang teng ka pau a, no sia na pa uh hong 
sawiteng na vawt uh hi,” ci hi. 39 Amate in, “Ko ka pa uh sia Abraham 
hi,” ci in zo uh hi. Jesu in, “Abraham ii tate hi takpi leute, ama ni vawt teng 
ma vawt tu nu hi. 40 Pathian tung pan a ka zaak thumaan teng ma son bek 
napi, hong thatlum nuamin, hanciam nu hi. Abraham sia hi bangin ngamta 
ngawl hi! 41 Note in, na pa sep teng naseam uh hi,” ci in zo kik hi. 
“Pathian bekma, kote 11 khat bek ka nei ka Pa uh hi a, taciangin ko sia ama 
tate tatak ka hi uh hi,” ci in amate in zo uh hi. 42 Jesu in, “Pathian sia na 
Pa tatak uh ahile kei nong it natu ahi hi, banghangziam cile, Pathian kung 
panin, kong pai a, tu in hi munah ka om hi. Keima aituam thuneina taw 
hong pai ka hi bua a, ama ii hong sawl ahi hi. Ka son teng banghangin tel 
ngawl nu ziam? Banghangziam cile ka thu hong puakte, na ngai zawk 
ngawl uh hang ahi hi. 44 No sia na pa uh doaimangpa tate na hi uh a, 
taciangin na pa uh deina bek na zui nuam uh hi. A kipatcil pan kipan, ama 
sia mihing thatpa hi a, thumaan sangah a pang ngei bua hi, banghangziam 
cile, ama sungah thumaan a om bua hi. Ama in leeilot thu a son ciangin, 
ama pianzia bangin pau ahi hi, banghangziam cile, ama sia leeilot pa hi a, 
leeilotna ii a pa ahi hi. 45 Ahihang kei in thumaan kong son hi, tua hu in 
nong um bua uh hi. 46 No sungah akua in kei sia mawnei hi ci in hong lak 
thei tu nu ziam? Thumaan a son ka hi nale, banghangin hong um ngawl nu 
ziam? 47 Pathian kung pan hong pai pa in, Pathian kammal ngai hi. 
Ahihang no sia Pathian kung pan na hi bua uh a, tua hu in hong ngai nuam 
ngawi nu hi,” ci hi. 


Jesu le Abraham 


48 Amate in Jesu munah, “Nang sia Samaria mi hi a, doai vei ni hi kong ci 
uh sia, maan hi ngawl khu ziam,” ci uh hi. 49 Jesu in, “Doai vei ngawl khi 
hi, ka Pa zongh ka upat hi, ahihang note in kei sia nong upat bua uh hi. 50 
Keima atu in minphatna ka zong bua hi. Ahihang tabangin a zong, kei hong 
panpui, thukhen khat om hi. 51 A tatakin kong ci hi: a kuama po ka hilna a 
nite sia, a thi ngei batu hi,” ci in zo hi. 52 Amate in, “Tu in nang sia doai 
vei na hi hunlam kong telcian uh hi! Abraham thi a, kamsangte zongh thi 


hi, tua hi napi na hilna a nite thi ngel tu hi, ci ni hi. 53 Ih Pu Abraham sia 
thi zo hi, Abraham sangin lianzaw khi hi ci nuam ngawl buang hi ngawl ni 
ziam? Taciangin kamsangte zongh thi zo hi. Nang sia akua kisa ni ziam,” 
ci uh hi. 54 Jesu in, “Keima le keima ki thupi sak tu hi leng, tua ki thupi 
sakna sia, bangma manh nei ngawl tu hi. Kei hong thupi sak sia in ka Pa hi 
a, ka Pathian uh hi, na ci sia pa ma ahi hi. 55 No sia ama na he ngei bua uh 
hi, ahihang kei in ka he hi. Ama he ngawi khi hi, ci tu hi leng, noma 
bangma in a leeilot ka hi tu hi. Ahihang ama sia ka he takpi a, taciangin 
ama 11 thu ka ni hi. 56 Na pa uh Abraham in kong pai tu hun a mu tu hu in, 
lungdam hi; ama in mu zo a, a lungdam hi,” ci uh hi. 57 Amate in ama 
munah, “Nang sia kum sawm nga zongh pha ngawl lai ni h— Abraham 
sia mu zo ni ziam?” ci uh hi. 58 A tatakin kong ci hi, “Abraham pian ma 
in, Keima, ka om zo hi,” ci in Jesu in zo kik hi. 59 Tasia ciangin, amate in, 
a den natu in suangtum zam ahihang Jesu bu a, Biakinn nusia hi. 


Jesu in Mittaw sa a Suak khat Dam sak 


9:1 Jesu in lam a papai laitakin, mittaw sa a, a suak, pasal khat mu hi. 2 A 
nungzuite in, “Syapa awng, akua mawna hangin, ama sia mittaw sa a suak 
sak ziam? Ama khialna hang ziam maw, a nu a pate khialna hang hi tu 
ziam,” ci in dongh uh hi. 3 “Ama mawna hang ahizong, a nu a pa mawna 
hang ahizong, mittaw hi ngawl hi. Pathian vaangletna ii nasepna ama 
sungah a kimu natu ina mittaw hi. 4 Sun hun laiteng m kei hong sawlpa na 
ih seam tu hi; zan hong theng le kuama in naseam thei ngawl hi. 5 Leitung 
ah ka om laiteng in, leitung atu in khuavak ka hi hi,” ci hi. 6 Hi bangin a ci 
zawkciang, Jesu in lei ah cilphu a, ciltee taw buan a vawt zawkciang, ama 
in, mittawpa mit noi sak a, 7 taciang, “Pai tan a, Shiloam Tuicing ah na 
mai phiat tan,” ci hi. (Siloam cisia “Sawl” a ci nopna hi). Tabangin 
mittawpa pai in, a mai a phia ciang, khuamu thei a, hong heak kik hi. 8 
Tasia ciangin a innpaamte le khutdaw ngenin a omlai a mu ngeite in, “Hisia 
pa khutdaw ngen in a to bul sia hi ngawl ziam?” ci uh hi. 9 Khat in, “Ama 
hi peu hi,” ci hi, a dangte in “Ama hi ngawl hi, a kibanpui khat hi tu hi,” ci 
uh hi. Tua ahikom pasalpa in, “Keima in tasia pa ka hi hi,” ci hi. 10 “Tum 


khua na mu thei sia bangbangziam?” ci in dongh uh hi. 11 “Jesu a kici pa 
in buan tawm vawt a, ka mitte hong noi sak zawkciang, Siloam ah na 
maiphiat tan, hong ci hi. Tua ahikom, pai a, ka mai ka phia po ciangin, ka 
mu thei hi,” ci in zo hi. 12 “Ama koisung om ziam,” ci in dongh uh hi. “He 
ngawl khi hi,” ci hi. 


Phariseete in A Damna Thu kan 


13 Tua zawkciang amate in a mittaw ngeipa sia, Phariseete kungah paipui 
uh hi. 14 Jesu in buan vawt a mittawpa a dam sak ni sia Sabbath ni ahi hi. 
15 Tasia ciang Phariseete in, a mit a kidam sakna thu, pasalpa munah 
dongh kik uh hi. “Ama in buan taw ka mitte hong noi sak hi, ka mai ka 
phiat a, tu in khua ka mu thei hi,” ci in ama in zo hi. 16 Phariseete 
pawlkhat in, “Hi bang a vawt, mihing in, Pathian kung pan hi thei ngawl tu 
hi, banghangziam cile ama in Sabbath Thukham ni ngawl hi,” ci uh hi. A 
dangte in, “Bangbangin mawnei mi khat in, hi bang na lamdang lakna vawt 
thei tu ziam,” ci uh hi. Taciangin amate sungah a thu uh kisi ngawlin, pawl 
kikhen uh hi. 17 Tua ahikom, Phariseete in pasalpa sia khatvei ma dongh 
kik uh hi. “Ama in na khuamu ngawlna pan hong dam sak hi, ci ni hi— 
ama huvau bangbangin na ngaisun ziam?” “Ama sia kamsang khat hi,” ci 
in pasalpa in zo kik hi. 18 Jew thuneite in, bang po ahizong hisia pa sia, 
mittaw a, khuamu thei hi, ci thu sia um nuam ngawlin, a pate a nute samin, 
a dok phot ngawlin peuma a um bua uh a, 19 tactangin, “Hisia na tapa ahi 
ziam? Ama sia mittaw sa in suak hi ci nu hi, tua ahile bangbangin tu in 
khua mu thei ziam?” ci in dongh uh hi. 20 A pa le a nu in “Ama sia ka tapa 
uh hi a, taciangin mittaw sa in suak ci sia he khu hi. 21 Ahihang 
bangbangin tu in khua mu thei ziam, ci in he ngawl khu hi, akua in dam 
sak ziam ci zongh ka he bua uh hi. Ama dongh vun; ama sia a khan zongh 
haam ngawp zo hi, ama atu, ama in hong zo thei hi!” ci uh hi. 22 Jew 
biakna thunette in, lungkimna khat a koina ah, a kuama po Jesu sia 
Messiah hi, ci in a um peuma, synagogue sung pan kinot tu hi, ci ahikom 
tua mittawpa 11 nu le pa in, Jew biakna thuneite a kiitak hu in, hi bangin ci 
ahi hi. 23 Tua ahikom, “Ama sia a khan haam ngawp zo hi, ama dongh 


vun!” a nu le a pa in ci hi. 24 Mittaw sa suakpa sia, a mi veina sam kik uh 
a, ama tungah, “Thumaan ka son tu hi, ci in Pathian mai ah kiciam in, nang 
hong dam sak pa sia, mimaw hi ci in he khu hi,” ci uh hi. 25 “Ama sia 
mimaw ahile ahi ngawl he ngawl khi hi. Ka heak thu khat sia, ka mittaw 
ngei a, tu in khua ka mu hi,” ci in zo kik hi. 26 “Ama in bang hong law 
ziam? Na khua mu ngawlna pan, bangbangin hong dam sak ziam?” ci in 
dongh uh hi. 27 “Kong son zo a, noma in nong ngai bua uh hi, a 
banghangin za kikik nuam nu ziam? No zongh ama nungzuite suak nuam 
nu ziam?” ci in ama in zo hi. 28 Amate in, ama selno a, “Tasia pa nungzui 
sia nangma ni hi, ko sia Moses 11 nungzuite khu hi. 29 Pathian in Moses 
paupui hi, ci in he khu hi; ahizong ziasia pa ahile koisung pan hong pai 
ziam, ci in heak pui beak ngawl khu hi!” ci uh hi. 30 Pasalpa in, “Bangza 
in a lamdang thu ziam! Ama koisung pan hong pai ziam ci in he ngawl nu 
hi, ahihang ama in kei sia ka khua mu ngawlna pan hong dam sak zo hi. 31 
Pathian in mimawte ii ngetna ngai ngawl hi, ci in he khi hi, ama in ama 
zakta a, a sawlna bang a ngamtate ngetna bek ngai hi. 32 Simlei pian pan 
kipan, mittaw sa in a suak khat sia damna pia hi ci in kuama ii thu kiza 
ngei ngawl hi. 33 Hisia pa sia Pathian kung pan hong pai hi bale, bangma 
vawt thei ngawi tu hi,” ci hi. 34 Amate in, “Nang sia mawna sungah suak 
a, mawna sung ma a khangto ni hi— ko hong hil tu in hanciam ni ziam?” 
ci in zo uh hi. Taciangin amate in ama sia synagogue panin not uh hi. 


Thaa Thu ah Mittawna 


35 Jesu in bang thu teng piang ci in a zaak zawkciang, pasalpa mu a, 
“Mihing Tapa na um ziam,” ci in dongh hi. 36 “Ka up thei natu in, ama 
kua ziam? Topa awng hongs on tan,” ci in zo hi. 37 Jesu in, “Ama sia mu 
zo ni hi, ama in tu in nangma taw a kipaupui sia ahi hi,” ci hi. 38 “Ka um 
hi, Topa awng!” ci in Jesu mai ah a khupdin hi. 39 Jesu in, “Mittawte in 
khua a mu natu le, khuamute in, a mittaw a sua natu in, thukhen tu in hi 
leitung ah kong pai hi,” ci hi. 40 Ama kung a om Pharisee mi pawlkhat in, 
hi bang a pau za a, “Ko zongh mittaw hi hong ci nuam na hi ziam?” ci in 
dongh uh hi. 41 Jesu in, “Mittaw hizaw leute, maw ngawl tu nu hi; 


ahihang khuamu thei khu hi, ci na hi uh komin, a maw nginge hi lai nu hi,” 
ci hi. 


Tuucingpa Thusontee na 


10:1 Jesu in, “A tatak in kong ci hi: tuukhawk sungah tum tu in, kongbiang 
pan tum ngawlin, leidang pan kaato a, a tum sa sia nguta le ngualsuam 
nuamte ahi hi. 2 Kongbiang pana, a tum sia in, tuucingpa ahi hi. 3 
Kongkha cingpa in ama atu kongkha hon sak hi, a tuute sia a min taw a 
sam ciangin a tuute in ama aw aza uh hi, taciang ama in, a tuute lampui in 
pusua pui hi. 4 A tuute a pusua sak zawkciang, ama in a mai ah pai in, 
tuute in a nung zui uh hi, banghangziam cile a tuute in, a aw tel uh hi. 5 A 
tuute in ngualdang khat zui ngawl tu uh hi, tabang mihing dang khat ii 
kung panin a tuute sia taikeak zaw tu hi, banghangziam cile tuute in tua pa 
aw a tel bua uh hi,” ci hi. 6 Jesu in hi thu sonteena sia son ahihang, amate 
in bang ci nuam ziam, a tel zo bua uh hi. 


Tuucing Pha Jesu 


7 Tua ahikom Jesu m hi bangin ci kik hi. “A tatak in kong ci hi: Kei sia 
tuute 11 kongkha ka hi hi. 8 Kei mai a hong pai sa theampo sia ngutate le 
ngualsuamte ahi uh hi, ahihang tuute in, amate aw a ngai bua uh hi. 9 
Keima in kongkha ka hi hi. A kuama po kei hong tawn in, a tumte sia 
kingum tu hi, ama sia sungtang in, pusuak tu a, nganthana mun mu tu hi. 
10 Ngutapa ahile a ngu tu, a that tu le a lalcip sak tu bekma in, hong pai 
hi. Kei kong paina sia, nuntakna na nga natu uh le a kicing nuntakna na nga 
natu uh ahi hi. 11 “Keima in tuucing pha ka hi hi, tuucingpha in, a tuute atu 
in, a nuntakna pia ngam hi. 12 Tuucingpa ahi ngawl, tuu nei ngawl a kicial 
tawm pa in, ngiapui hong pai a mu ciangin, a tuute nusia in taisan hi, tua 
ahikom ngiapui in a tuute zap sak a, kithethaang sak hi. 13 A kicial tawm 
pa sia banghangin tai ziam, ama sia a kicialtawm hi bek a, tuute a 
awlmawk bua hi. 14 -15 Keima in tuucing pha ka hi hi. Pa in kei hong 
heak bangma in kei zongh in Pa ka he hi, tasia bangma in ka tuute ka he a, 


amate in kei hong he uh hi. Amate atu in ka nuntakna ka pia ngam hi. 16 
Hi tuukhawk sung a om ngawl keima tuu a dang zongh omlai hi. Tuate 
zongh ka paipui tu a, amate in ka aw hong ngai tu a, tuucingpa khat ni nuai 
ah tuuhon khat suak tu uh hi. 17 “Ka nuntakna ka nga kik natu in, pia 
ngam ka hikomin, Pa in kei hong it hi. 18 Kuama in ka kung pan, ka 
nuntakna hong laak sak bua hi. Keima thu in ka pia a, ka piak natu le ka 
laak kik natu sia keima thu ahi hi. Hi sia in ka Pa nka vawt tu a, hong 
thupiak ahi hi,” ci hi. 19 Taciang hi kammalte hu in, mihingte sungah 
ngaisut kisik ngawlna piang leleau hi. 20 Amate sung pan, mihing tam 
mama in, “Ama doaivei hi! Ama a thin am hi! Banghangin a thuson 
ngangai nu ziam?” ci uh hi. 21 Ahihang a dangte in, “Doaivei mihing khat 
in hi bangin thuson thei ngawl hi. Banghang, doai khat in mittawte khua 
mu kik sak thei tu ziam,” ci uh hi. 


Jesu Kisaang ngawl 


22 Phalbi hi a, Biakinn Aapna Poai Jerusalem ah kivawt hi. 23 Jesu sia 
Biakinn huang sung Solomon Mailim nuai ah vavak in a om laitakin, 24 
mihingte sia a kiim ah hong kikhawm uh a, amate in, “Bangtan vei 
thinngim hong pia nuam ni ziam? A thiangtho takin thumaan hong son tan. 
Nang sia Messiah na hi ziam,” ci uh hi. 25 Jesu in zo kik a, “Hong son zo 
khi hi, ahihang kei hong um nuam ngawl nu hi. Ka Pa thuneina taw ka 
septe in keima luangin pau hi, 26 ahihang nong um bua uh hi. 
Banghangziam cile note sia ka tuute na hi bua uh hi, 27 Ka tuute in ka aw 
hong ngai hi; amate ka he a, amate in ka nung hong zui uh hi. 28 Amate 
tawntung nuntakna ka pia a, taciangin amate sia a thi thei nawn batu hi. 
Kuama in ka kung pan amate hong sut zo batu hi. 29 Ka Pa hong piak sia 
in na theampo sangin thupi zaw a, kuama in ka Pa ti kepcingna sung panin 
a sut zo batu hi. 30 “Pa le kei sia khat ka hi uh hi,” ci hi. 31 Taciang 
mihingte in suangtum zam in deang tu in kipan uh hi. 32 “Ka Pa ti sep tua 
hong piakna pha tam mama noma mai ah kong seam zo hi. Tuate sung pan 
koi sia ka sep hu in, suang tum taw den hong sawm nu ziam?” Jesu in ci 
hi. 33 Amate in zo kik a, “Na pha khat papo nasep hu in, hong deang 


nuam hingawl khu hi. Ahihang Pathian min na dai sak hu in hong deang 
nuam khu hi! Nang sia mihing ma hi napi nangma le nangma Pathian 
kisuak sak nuam a, na hanciam hu in hong deang nuam khu hi,” ci uh hi. 
34 “Na Thukham sungah ki at a, Pathian in no sia pathiante nu hi, ci hi. 35 
Laithiangtho 11 ci peuma a tawntung in maan hi, ci in ih he hi. Taciang 
Pathian in thu a piak, tua mite sia, pathiante ci hi. 36 Kei ka hile Pa in 
hong teal a, leitung ah hong pai sak hi. Tua ahile, Pathian Tapa kahi hi, ka 
ci ciangin, bangbangin Pathian min dai sak hi hong ci thei nu ziam? 37 Pa 
in vawt a hong oaite vawt ngawl kahile, tasia ciangin hong um heak vun. 
38 Ahihang tuate ma kavawt le, kei nong um bua uh zong, Pa sia kei sung 
om a, kei sia Pa sungah om kahina thu na up natu in, ka septe beak na up 
tu uh ahi hi,” ci in Jesu in zo hi. 39 Khat vei ma amate in Jesu sia man tu in 
hanciam ahihang, amate khut taw kipeal hi. 40 Jesu in, tua zawkciang, 
Jordan ngun kantan in John ti baptize na munah pai kikin, tua munah taam 
hi. 41 Mihing tam mama ama kungah hong pai uh hi. Amate in, “John in 
na lamdang lakna bangma vawt nei ngawl hi. Ahihang hisia pa thu sia ama 
son theampo maan hi,” ci uh hi. 42 Taciang in, tua munah a om mihing 
tam mama in ama um uh hi. 


Lazarus Thina 


11:1 Bethany ah a teang Lazarus a kici pa a ciina hi. Tua Bethany sia 
Mary le a suapuinu Martha 11 tenna khua ahi hi. 2 (Hi Mary sia Topa 11 
peang tungah sathau namtui buak a, a sam taw a nawl sia nu ahi hi. A ciina 
Lazarus sia ama ii suapuipa ahi hi.) 3 Unau numette nii in, Jesu tungah za 
sak a, “Topa awng, na it na lawmpa sia a ciina hi,” ci uh hi. 4 Jesu in a 
zaak ciangin, “Hi natna sia Lazarus ii thina taw tawp ngawl tu hi, hi thu in 
Pathian minthan natu in piang zo hi. Taciang, Pathian Tapa ii minthanna a 
nga natu ahi hi,” ci hi. 5 Jesu in Martha, a suapuinu le Lazarus it hi. 6 Hi 
napi Lazarus 1 natna thu a zaak zawk in, tua munah ni nii taam lai hi. 7 
Tua zawkciang a nungzuite munah, “Judea ngamah pai kik tawng,” ci hi. 8 
A nungzuite in, “Syapa awng, tu nung hiat ma in, tua munah mihingte in, 
suangtum taw den hong sawm zo hi kasap, pai kik sawm lai ni ziam?” ci 


uh hi. 9 Jesu in, “Ni khat sungin, nai sawm le nai nii om hi kana ngawl 
ziam? Tua ahikom, a kuama po sun tangin, a vak sia in lutu ngawl tu hi, 
banghangziam cile ama in hi leitung khuavak mu hi. 10 Ahihang ama in 
zan in a vak le lutu tu hi, banghangziam cile ama in khuavak nei ngawl hi,” 
ci hi. 11 Jesu in hi teng ci a, tua zawkciang, “Ih lawmpa Lazarus mutthip 
hi, ahihang pai in ka phong tu hi,” ci in belap hi. 12 Nungzuite in, “Ama 
mutthip ahile, Topa awng, a ciidam tu hi,” ci uh hi. 13 Jesu in, Lazarus thi 
Z0 hi ci nuam ahihang amate in, mut thathongna thu son sa uh hi. 14 Tua 
ahikom, Jesu in, thiang takin, “Lazarus thi zo hi, 15 ahihang, no atu ka 
ngaisut ciang, na up thei natu in, ama taw ka omkhop ngawi sia ka 
lungdam hi, ama kungah ih pai tu hi,” ci hi. 16 Thomas (A peang a kici) 
in, nungzui pui dangte munah, “Syapa taw paikhawm in, ama taw 
thikhawm tek tawng!” ci hi. 


Thawkikna le Nuntakna ahi Jesu 


17 Jesu hong thet ciang, Lazarus sia a kivui zawk ni li pha zo, ci in he hi. 
18 Bethany sia Jerusalem panin tai nii a pha zo bua hi. 19 Taciangin, Judea 
mi tam mama sia Martha le Mary taw kimu in, a suapuipa ii thi hu in 
heneam tu in pai uh hi. 20 Martha in Jesu hong pai hi ci in a zaak ciang, 
ama muak tu in pusuak hi. Mary ahile inn sungah om hi. 21 Martha in Jesu 
munah, “Topa awng, hi sungah hong om hile te, ka suapuipa thi ngawl tu 
hi,” ci hi. 22 “Ahizong tu mama zongin, Pathian tungah na nget papo hong 
pia tu, ci in ka he hi,” ci hi. 23 “Na suapuipa sia nuntakna sungah tho tu 
hi,” Jesu in ci hi. 24 “Ni tawpkhak ni ciang, ama sia tho kik tu hi, ci in ka 
he hi,” Martha in ci hi. 25 Jesu in, “Keima in thawkikna le nuntakna ka hi 
hi. Kei hong um peuma a thi zongin, a nungta tu hi, 26 nungta a, kei hong 
um peuma a thi ngei batu hi. Hi thu na um ziam,” ci hi. 27 Ama in, “Um 
khi hi, Topa awng! Leitung ah hong pai tu a kici, Pathian Tapa Messiah na 
hi sia hong um khi hi,” ci hi. 


Jesu Kap 


28 Martha sia hi teng a ci zawkciang heak kik in, a suapuinu Mary sam 
tuam hi. “Syapa hi sungah om hi, ama in nang hong kan hi,” ci in son hi. 
29 Mary in hi thu a zaak ciang, dingto in ama taw kisi tu in, manlang takin 
pai hi. 30 (Jesu sia khuano sung hong theng ngawl lai a, Martha taw a 
kimuna munah omlai hi.) 31 Mary taw mnsung a om mihingte in, ama 
heneam a, a om uh laitak, ama dingin, manlang tak pusuak a mu uh 
ciangin, zui uh hi. Thaan ah a kap tu in pai tu hi vak ci in ngaisun uh hi. 32 
Jesu omna ah Mary theng hi. Ama a mu po ciangin, a peang ah bokin, 
“Topa awng, hi sungah hong om hile te ka suapuipa sia thi ngawl tu hi!” ci 
hi. 33 Jesu in ama a kakap mu a, ama taw a omkhawm mihingte zongh, 
kakap ma om mu si hi. A thin hong suu a, nasia takin khuangai hi. 34 
“Koisung ah phum nu ziam?” ci in dongh hi. “Topa awng, hong pai in 
hong en tan,” amate in ci uh hi. 35 Jesu kap hi. 36 Mihingte in, “En vun, 
bangza in ama it ziam!” ci uh hi. 37 Ahihang amate sung pan pawlkhat in, 
“Mittawpa zongh khuamu sak hi ngawl ziam? Lazarus sia a thi ngawl natu 
in vawt thei ngawl ziam?” ci uh hi. 


Lazarus Nungta sak 


38 Jesu sia khatvei ma nasia takin, hong khuangai kik a, suanghawng khat 
ii kongvang ah suangtum khat taw a kikhak thaan ah pai hi. 39 “A suang 
lakeak vun!” ci in Jesu in thu pia hi. Mithipa suapuinu Martha in zo a, 
“Topa awng, ui zo tu hi. Ama a kiphum zawk ni li pha zo hi,” ci hi. 40 
Jesu in ama munah, “Na um le Pathian vaangletna na mu tu hi ci in hong 
son hi ngawl khi ziam?” ci hi. 41 Amate in suangtum lakeak uh hi. Jesu in 
khuadak to a, “Pa awng, nong ngai hu in, lungdam kong ko hi. 42 Nong 
ngai tawntung hi, ci in kong he hi, ahizong hi bang a ka ci sia hi sungah 
om mihingte zaak tu ka deina ahi hi. Amate in kei nong sawl hunlam a up 
thei natu ahi hi,” ci hi. 43 Hi bang a ci zawkciang, awnging tatak taw au 
in, “Lazarus awng, hong pusuak tan!” ci hi. 44 Ama hong pusuak a, a khut 
le a peangte sia thaanpuan taw kitun a, a maitang sia puan taw kivial hi. 
“Phel sak vun. Ama pai sak vun,” ci in Jesu in sawl hi. 


Jesu Thalup A kisawmna 


45 Mary kungah haw tu in mihing tam mam hong pai in, Jesu vawt teng 
mu uh a, ama um uh hi. 46 Ahihang pawlkhat sia Phariseete kungah heak 
kik in, Jesu sep teng ko uh hi. 47 Tua ahikom Phariseete le thiampi liante 
sia Councilte taw kisitua in, “Bang law tu hi ziam? Hisia pa ii nalamdang a 
vawt theampo en vun! 48 Hi bangin ama ki koithong le, mihing theampo in 
ama um tu a, Rome thuneite in, ih Biakinn le ih ngam hong susia tu hi,” ci 
uh hi. 49 Amate sung pan Cataphas kici tua kum a Thiampi Saang in 
“Bang mawmawt nu ziam! 50 Ngambup ih lalcip sangin, pasal khat sia 
mihingte taangin, thi le note atu phazaw ahi hunlam phawk ngawl nu 
ziam?” ci hi. 51 A tatak sia ama uuk thu taw, hi bangin pau ahi bua hi; tua 
hi ngawl zaw in, ama sia tua kum in, Thiampi Saang ahi bangma, Jesu sia 
Jew minamte atu in thi tu hi ci in, a son khol ahi hi. 52 Tua mihingte atu 
bek hi ngawlin, Pathian mihing a kithethaangte pumkhat suak tu in 
akikaikhop natu zongin sonkhol ahi hi. 53 Tua ni pan kipan Jew thuneite 
in, Jesu a thalup natu, vaihawmna nei uh hi. 54 Tua ahikom Jesu sia 
Judaea ngam ah a kilangh takin, khual haw nawn ngawl a, ahihang tua 
mun nusia in, senneal ngam nai Ephraim a kici khuapino khat ah pai in, a 
nungzuite taw taam hi. 55 Paisan Poai hun hong nai a, mihing tam mama 
in, ngamsung pan kithiansua zeksa vawt tu in, Jerusalem ah, poai hun maa 
in pai uh hi. 56 Amate in Jesu zazong uh hi, taciang, amate Biakinn sungah 
kikhawmtua uh a, amate in khat le khat, “Bangbang hi tu in, na um uh 
ziam? Poai sungah hong pai ngam ngawi tu hi ngawl ziam?” kici uh hi. 57 
Thiampi liante le Phariseete in thupia a, Jesu omna a he a omle, ama a 
kimat thei natu in, thu hong puak tu nu hi, ci uh hi. 


Jesu sia Bethany ah Sathau Kinoai 


12:1 Paisan Poai tu ni luk a kisap ciangin, Jesu sia Bethany ah pai a, thina 
pana phok kik Lazaruste inn ah tung hi. 2 Amate in nitak an sia tua munah 
huan uh hi. Martha in anhuan hu hi. Lazarus sia Jesu taw sabuai kiim ah a 
tote sungah kihel hi. 3 Tua zawkciang Mary in a manpha mama nard 


sathau namtui thawl khat hong paipui a, Jesu peangah buak in, a sam taw 
nawl sak hi. Sathau namtui in, innsung bup zel hi. 4 Jesu nungzuite khat 
ahi Judas Iscariot— ama a leeheak tu pa in— hi bangin ci hi, 5 “Banghang 
in sathau namtui sia ngun dangka za thum taw zuakin mizawngte kipia 
ngawl ziam?” 6 Ama hi bang a pau sia a zawngte awlmaw takpi hi ngawl 
a, ngutapa khat ahihang ahi hi. Ama in sumip keam a, sumte ama atu in, a 
la tawntung pa ahi hi. 7 Ahihang Jesu in, “Ama koi po vun! Ka kiphum ni 
ciang atu in, ama ii nei paaknamtuite keam sak po vun. 8 A zawngte sia no 
taw omkhawm tawntung tu hi. Ahihang kei sia tabang in hong omkhawm 
tawntung ngawi tu khi hi,” ci hi. 


Lazarus A Kithasawmna 


9 Jesu sia Bethany ah om hi ci in a za mihing tam mama te in, tua munah 
hong pai uh a, Jesu hang bek zongh hi ngawl in, thina pan a, Jesu ii a phok 
kik Lazarus mu tu in, hong pai ahi uh hi. 10 Tua ahikom thiampi liante in 
Lazarus zongh thalup natu vaihawmna nei uh hi. 11 Banghangziam cile hi 
thu hu in Jew mi tam mama te in, amate nial a, Jesu um uh hi. 


Jerusalem ah Mualsuana taw Tumna 


12 A zing ciangin Paisan Poai siim tu in hong pai mihonpi khat in, Jesu sia 
Jerusalem khua ah hongpai hi, ci in za uh hi. 13 Tua ahikom amate in 
palm thingbaak la in, ama muak tu in pai uh a, “Pathian pok vun! Topa min 
taw hong paipa sia, Pathian in thupha pia tahen! Pathian in Israel Kumpipa 
thupha pia tahen!” ci in au uh hi. 14 Jesu in laa khat mu in a tung ah to hi. 
Laithiangtho in hibang in a at sia a tangtun natu ahi hi. 15 “Zion khuapi 
awng lau heak in! Hi sungah na kumpipa hong pai a, laano tungah to hi.” 
16 A nungzutte in hi thu sia tua hun laitakin, a tel bua uh hi, ahihang Jesu 
sia minthanna sungah a kiphok to ciangin, Laithiangtho in ama huvau, hi 
bangin at a, ama atu in hi bangin kivawt hi, ci in phawk kik uh hi. 17 
Lazarus thaan sung pan sam a, thina pan a phok kik lai in, Jesu taw a 
omkhawm mihingte in, bang thu piang ci sia thu kikona nei uh hi. 18 Tasia 


hu in mihon in— ama muak uh hi. Banghangziam cile ama ii hi na 
lamdang a vawt sia amate in za zo uh hi. 19 Phariseete in khat le khat, 
“Eite in ih zo zo peuma bua hi! En vun, leitung bup in ama zui zo hi!” ci uh 
hi. 


Greek te Pawlkhat in Jesu Zong 


20 Jerusalem ah poai sung teng biakpiakna nei tu in, a paite sungah Greek 
te pawlkhat om hi. 21 Amate in Philip (Galilee ngam Bethsaida khua mi) 
munah pai in, “Syapa awng, ko Jesu taw kimu nuam khu hi,” ci uh hi. 22 
Philip pai in Andrew kungah son a, a nii in Jesu munah son uh hi. 23 Jesu 
in, “Mihing Tapa ii a lian minthanna a saan tu hun hong tung zo hi. 24 A 
tatakin kong ci hi: zungtaang tang khat lei ah taak a, a thi phot bale ama 
nguak hi top hi. A thi le antang tam piang sak hi. 25 A kuama po a 
nuntakna a it sia in, taan tu hi. A nuntakna hi leitung ah a ngaimaw peuma 
in, tawntung nuntak natu in keam tu hi. 26 Keima omna po ah ka naseampa 
zongh a om natu in kei atu hong sep sak nuam sia in, kei hong zui kul tu hi. 
Tua hile kei atu hong sep sak khat papo sia ka Pa in upat tu hi. 


Jesu in A Thi natu Son 


27 “Tu in ka thinngim hi— tua hi a, bang son tu khi ziam? “Pa awng, hi 
hun sia kei tungah hong tung sak heak in,” ci tu khi ziam? Ahihang hi 
thuakna kantan a ka pai natu in hong pai kahi hi. 28 Pa awng, nangma min 
thang sak in!” ci hi. Taciang vantung pan in, aw khat hong nging a, 
“Minthang sak zo khi hi, taciang in minthang sak kik tu khi hi,” ci hi. 29 
Tua munah ding mihonte in awnging sia za uh hi. Amate sung pan 
pawlkhat in, “Vanto hi,” ci a pawlkhat in, “Vantung lalang khat in ama 
paupui hi,” ci uh hi. 30 Ahihang Jesu in, “Kei atu in tua aw hong nging hi 
ngawl in no atu in hong nging ahi hi. 31 Tu in hi leitung atu in thukhen natu 
hun hong theng zo hi. Tu in hi leitung a ukpa kisuanthal tu hi. 32 Leitung 
panin ka kilapto ciangin mihing theampo ka kungah ka kai tu hi,” ci hi. 33 
(Hi bangin a pau sia ama thuak tu thina zia sia a somna ahi hi.) 34 Mihonpi 


in zo kik a, “Th Thukham in Messiah sia nungta tawntung tu hi,” ci hi. 
“Tua ahile bangbang in Mihing Tapa sia kila to tu hi, ci thei ni ziam? Hi 
Mihing Tapa sia akua ziam?” ci uh hi. 35 Jesu in zo kik a, “Khuavak sia 
no taw tawmvei hong omkhawm lai tu hi. Khuazing sia no tungah hong 
thet ngawl natu in, khuavak na nei uh laitakin, na pai natu po ah paisuak 
tavun; banghangziam cile khuazing sungah a om pa in koi sungah pai ci in 
a kihe bua hi. 36 Taciang khuavak sia note taw a omkhop laitakin, 
khuavak mihingte na sua natu in, khuavak na um vun,” ci hi. 


Mihingte Thu Up thei ngawlzia 


Jesu in hi teng a ci zawkciang ama in paisan in buu hi. 37 Nalamdang 
lakna hite amate mai ah vawt ahihang ama a um bua uh hi. 38 Kamsangpa 
Isaiah ii sonna teng a tun natu ahi hi: “Topa awng, ko ii son thu akua in um 
na ziam? Akua tungah Topa in a vaangletna pualaak ziam?” 39 Tua 
ahikom amate in um thei ngawl hi, banghangziam cile Isaiah in hi bangin 
ci lai hi. 40 “Pathian in amate ni mit taw sak a, a thinsung humcip sak hi, a 
mit taw a mu thei ngawl natu a thinsung taw a tel ngawl natu taciang 
amate in kei kungah hong heak kik in, damna ka piak ngawl natu ahi hi, 
Pathian in ci hi.” 41 Isaiah 11 hi bangin a ci sia Jesu ii vaangletna mu a, ama 
huvau son ahi hi. 42 Tua zawkciang ngangawn in Jew thuneite tam mama 
in, Jesu um uh hi. Ahihang Phariseete a kiitak uh hu le, synagogue pan, 
amate a kinawkeak ngawl natu in, a kilangh takin a upna thu a son ngam 
bua uh hi. 43 Amate in, Pathian ii pok tu sangin, mihingte ni pok tu uuk 
zaw uh hi. 


Jesu Kammal taw Thukhenna 


44 Jesu in awnging takin, “A kuama po kei hong umte in kei bek hong um 
hi ngawl a, kei hong sawlpa zongh um ahi hi. 45 A kuama po kei hong mu 
te in kei hong sawlpa zongh mu ahi hi. 46 Kei hong um peuma khuazing 
sungah a omcip ngawi natu in leitung ah khuavak bangin kong pai hi. 47 
Ka thu hong puakte za napi a ni ngawlte tungah thu ka khen batu hi. 


Leitung ngum tu in kong pai a, a tungah thukhen tu in kong pai bua hi. 48 
Kei hong mal a, ka thu hong puak a saang ngawl po thu a khen tu khat a 
nei uh hi. Ka pau sa kammal te in ni tawpkhak ni ciangin ama ii thukhenpa 
hi tu hi. 49 Hi thu in thumaan hi, banghangziam cile kei in keima aituam 
thu nema taw ka pau bua hi. Ahihang ka Pa inka son tu le, ka pau tu thu 
hong pia hi. 50 Taciangin ama ii thupiakna in tawntung nuntakna hong 
puak hi, ci in ka he hi. Tua ahikom ka paute sia Pa ii pau a hong sawl bang 
ahi hi,” ci hi. 


Jesu in Ama Nungzuite Peang Sil sak 


13:1 Tu in Paisan Poai vawt tu ni khat in samh lai hi. Jesu in leitung nusia 
in, a Pa kung a pai natu hun hong theng hi, ci in he hi. Ama neisa ahi 
leitung mihingte it tawntung a, a tawp dongin it hi. 2 Jesu le a nungzuite 
nitak an ne uh hi. Simon Iscariot ii tapa Judas ii thin sungah Jesu leeheak 
nopna thin Doaimangpa in khum zo hi. 3 Jesu in a Pa vaangletna theampo 
a cingin, a piak sia kihe hi, ama in Pathian kung pan, hong pai a, Pathian 
kung zuan kik tu ahi sia kihe hi. 4 Tua ahikom sabuai pan dingin, a laktong 
puasilh suutin, a kawng ah dial khat vet hi. 5 Tua zawkciang kuang khat 
sungah tui pawlkhat sung a, nungzuite peang sil sak tu le, a kawng a, a vet 
dial taw nawl sak tu in kipan hi. 6 Simon Peter kung hong thet ciangin, 
“Kei peang hong sil sak tu ni ziam? Topa awng,” ci hi. 7 “Tu a ka sep sia 
tu laitakin tel ngawl nu hi, ahihang nungsang ciangin na tel tu uh hi,” ci in 
Jesu in zo hi. 8 “Bang hun po ahizong kei peang hong sil sak ngei ngawl tu 
ni hi!” Peter in ci hi. “Na peang ka sil batu ahile ka nungzui na hi nawn 
batu hi,” ci in Jesu in zo kik hi. 9 Simon Peter in, “Tua ahile Topa awng, 
ka peang bek hong sil sak heak in! Ka khut le ka lu zongh hong sil sak 
tan!” ci hi. 10 Jesu in, “A kuama po a kibual sa sia in a buppi thiangtho a, 
a peang sim ngawl sil a kul bua hi. No sungah khat sim ngawl thiangtho nu 
hi,” ci hi. 11 (Jesu in ama a leeheak tu pa sia he zo hi, tua hu in “Khat sim 
ngawl thiangtho nu hi” ci hi.) 12 Jesu in a peang uh a sil sak zawkciang a 
laktong puasilh silh kik in a tona ngei sabuai ah to kik hi, “Tu a, no tung a 
kong vawt teng na tel uh ziam?” ci in dongh hi. 13 “Sya awng, Topa awng, 


hong ci nu hi, nong ci uh sia maan hi, banghangziam cile keima sia tabang 
mihing ka hi hi. 14 Kei na Syapa uh le, na Topa in na peang uh kong sil 
sak hi. No zongh khat le khat tabangin, na kisil sak vun. 15 No ii ettee tu 
ngamtatna khat kong koi sak a, kei 11 no tungah kong hi bangin, no zongh 
khat le khat tungah na ngamta tavun. 16 A tatak in kong ci hi: sila khat sia 
a topa sangin lianzaw ngawl a, kamtaipa khat sia a sawlpa sangin lianzaw 
ngawl hi. 17 Tu in thumaan he zo na hi uhkom, seam leu te bangza in a 
lungdamte hi tu nu ziam! 18 “Na vekpi kong ci nopna a hi bua hi, ka teal 
sate, keima in ka he hi. Ahihang Laithiangtho sungah, “Kei taw ankuang 
uumkhawmpa in kei hong langpan hi, a ci sia a tun kul tu hi. 19 A piang 
tu thu a pian maa in, hi bangin kong son kholna in, “Kei sia tua Keima' a ci 
sia ka hi hunlam nong up natu ahi hi. 20 A tatak in kong ci hi: ka sawlpa a 
saang sia in, kei zongh hong saang hi a; kei hong saang pa in kei hong 
sawlpa saang ahi hi,” ci hi. 


Jesu in A kileeheak natu Sonkhol 


21 Jesu in hi teng a ci zawkciang ama sia nasia takin thin ngim a, a 
langhtak in hi bang pau hi, “A maan tak kong ci hi: no sung pan khat in kei 
hong leeheak tu nu hi,” ci hi. 22 A nungzuite khat le khat ki en a, ama ci 
nop sia akua ziam ci in lungmang mama uh hi. 23 Jesu ii it pa nungzui khat 
sia Jesu taw a kicial into hi. 24 Simon Peter in tua pa sia neak phei a, 
“Akua ci nuam ziam dongh in,” ci hi. 25 Tua ahikom tua nungzuipa in Jesu 
kung neak zaw lai in, “Akua ziam? Topa awng,” ci hi. 26 Jesu in, “Anluum 
sia metui sungah kong pap tu a, ka piak sia pa hi tu hi,” ci hi. Tua 
zawkciang ama in, anluum bek khat la in, metui sungah a papsuk 
zawkciang, Simon Iscariot 11 tapa Judas pia hi. 27 Judas in anluum a saan 
po ciangin, Satan sia ama sungah tum hi. Jesu in ama munah, “Na vawt tu 
po vawt memeang tan!” ci hi. 28 Jesu in banghangin hi bangin ci ziam ci 
sia sabuai ah a to teng in a tel bua uh hi. 29 Judas sia sumip keampa 
ahikom nungzuite pawlkhat 11 ngaisutna ah poaisung a, amate kisap tu 
vanhte lei a sawl ziam, tua ahibale, a zawngte bang khat po pia tu sawl 
ziam, hi tu hi, ci in ngaisun uh hi. 30 Judas in anluum saangin, thakhat in 


pusuak hi. Tua hun sia zan hun ahi hi. 
Thukham Thak 


31 Judas 11 nusiat zawkciang Jesu in, “Tu in Mihing Tapa 11 minthanna 
kilangh hi, Tu in Pathian minthanna sia ama tungtawn in kilangh hi. 32 
Taciang ama tungtawn in Pathian minthanna kilangh ahile, Pathian in 
Mihing Tapa minthanna sia ama mama sungah kilangh sak tu a, taciangin 
thakhat thu in tabangin vawt tu hi. 33 Ka tate awng, kei sia no taw ngei 
hong omkhawm nawn ngawl tu khi hi. Note in kei nong zong tu uh hi, 
ahihang, Jew thunei mihingte munah ka ci sa bangin, “Kei pai natu munah 
note nong pai thei batu hi,” ci in tu in kong son hi. 34 Taciangin, tu in 
thukham thak khat kong pia hi: Note kong it bangma in, khat le khat na ki 
it vun. 35 Khat le khat na ki it uh le mihing theampo in, no sia ka 
nungzuite na hi na uh hong he tu hi,” ci hi. 


Peter 11 Nial tu Jesu in Sonkhol 


36 “Koisung pai tu ni ziam Topa?” ci in Simon Peter in dongh hi. “Tu in 
kei pai natu ah nong zui thei batu hi, ahihang nungsang ciangin hong zui tu 
ni hi,” ci in Jesu in zo hi. 37 “Topa awng, banghang in, tu laitak nang hong 
zui thei ngawl tu khi ziam? Nang atu thi tu in ka kinging hi!” Peter in ci hi. 
38 Jesu in, “Kei atu thi tu in kinging tatak ni ziam? A maan tak kong ci hi: 
ak khuan maa in ka he bua hi ci in thum vei nong nial tu hi,” ci in zo hi. 


Pa kung Thet natu Lampi Jesu 


14:1 Jesu in, “Thinngim in thin kiam heak vun,” ci hi. “Pathian um vuna, 
kei zongh hong um tavun. 2 Ka Pa inn sungah inndoi tuam tam mama om 
hi, no atu omna pua khol tu in, ka na pai tu hi. Tabang hi bale hi bangin 
kong son batu hi. 3 No atu pai in, omna ka pua khol zawkciang kong heak 
kik tu a, keima omna ah na om thei natu in ka kungah kong la tu hi. 4 Ka 
pai natu mun hong then thei lampi na he uh hi,” ci hi. 5 Thomas in, “Topa 
awng, koisung zuan tu ni ziam? ci in hong he ngawl khu hi; tua ahiciang 


tua mun thet thei natu lampi sia koi bangin he thei tu khu ziam?” ci in 
dongh hi. 6 Jesu in, “Keima in lampi ka hi hi, thumaan thutak ka hi hi, 
nuntakna ka hi hi; kei taw ngawlin kuama in Pa kung a theng batu hi. 7 Tu 
in kei hong he zo na hi uh ciang, ka Pa zongh na he tu uh hi, taciang tu pan 
kipan ama na he uh a, na mu zo uh hi,” ci hi. 8 Philip in, “Topa awng, Pa 
hong lak tan, tua hile ka kisap uh dang om nawn ngawl hi,” ci hi. 9 Jesu in, 
“No teng bup taw khua ngei mama omkhawm zo napi, hong he ngawl lai 
ni ziam? Philip awng. Kei hong mu po in Pa a mu zo hi. Tua ahile 
banghang in Pa hong lak tan ci ni ziam? 10 Philip awng, Pa sungah kei om 
a, kei sungah Pa a om hunlam um ngawl ni ziam?” ci hi. Tua zawkciang 
Jesu in nungzui dangte munah, “No tung a kong son kammalte sia keima 
sung panin, hong pusuak ahi bua hi. Ka sung a om Pa in, ama nasep tu teng 
seam hi. 11 Pa sungah kei ka om a, kei sungah Pa om hi kong ci ciangin, 
hong um tavun. Tua ahibale zong ka sep ka vawtte hangin kei hong um 
tavun. 12 A maan takin kong ci ciangin, kei hong um peuma in, ka vawt 
teng a vawt tu hi— hi hi, a thupi zaw zongh vawt tu hi, banghangziam cile 
kei sia Pa kung ka zuan tu hi. 13 Taciangin keima min suang a nong nget 
papo sia Tapa tungtawn in Pa minthan natu in kong vawt sak tu hi. 14 Na 
khat papo kei min suangin nong ngen uh le kong vawt sak tu hi. 


Thaa Thiangtho Piak tu Kamciam 


15 Nong it uh le ka thupiakte na ni tu uh hi. 16 Pa munah ka ngentu a, 
ama in, Hupa a dangkhat hong pia tu hi, ama in no taw a tawntung in hong 
omkhawm tu hi. 17 Ama in Pathian 1i thumaan thutakna hong lak Thaa ahi 
hi. Leitung in ama sia saang thei ngawl hi, banghangziam cile ama sia mu 
thei ngawl a, he ngawl hi. Ahihang no in ama na he uh hi, banghangziam 
cile ama sia note taw omkhawm in, note sungah hong om hi. 18 “Ka pai 
ciangin, no nguak hong ki nusia batu hi, note kungah kong heak kik tu hi. 
19 Tawmvei zawkciangin, leitung in kei hong mu nawn ngawl tu hi. 
Ahizong note in nong mu tu uh hi; taciang keima nungta ka hikom no 
zongh na nungta tu uh hi. 20 Tua ni hong thet ciang, kei sia Pa sungah om 
a, no sungah kei ka om bangma in, kei sungah no na om uh hunlam na he 


tu uh hi. 21 “A kuama po ka thupiakna saangin, thu a ni sia in kei hong it 
ahi hi. Ka Pa in kei hong it papo a it hi, kei zongh in ama ka it tu a, ama 
tungah keima le keima ka kilak tu hi,” ci hi. 22 Judas (Judas Iscariot ahi 
ngawi sia) in, “Topa awng, bangbangin leitung ah kilak ngawlin ko tungah 
hong kilak tuam thei tu ni ziam?” ci hi. 23 Jesu in, “A kuama po kei hong 
it sia in ka hilna a zui tu hi. Ka Pa in tua pa it tu a, ka Pa le keima in ama 
kungah pai in, ama taw ka teang tu uh hi. 24 Akua po kei hong it ngawl sia 
in ka hilna a zui batu hi. Na zaak sa uh hi hilna sia kei aa, hi ngawl a, kei 
hong sawlpa Pa kung pan hong pai ahi hi. 25 “No taw kong omkhop lai in, 
hi thu hong son zo khi hi. 26 Thaa Thiangtho ahi Hupa keima min taw 
hong pai sak tu sia in, na theampo hong hil tu a, kong sonte zongh hong 
phawk kik sak tu hi. 27 “Thin nopna kong nusiat hi, ketma aituam neisa 
thin nopna kong pia hi. Leitung 11 piak bangin kong pia bua hi. Thinngim in 
thinkiam heak vun; lau heak vun. 28 “Hong nusia tu khi hi, ahihang hong 
pai kik tu khi hi, ka ci sia na za zo uh hi.” Nong it uh le Pa kung ka zot tu 
sia na lungdam tu uh hi, banghangziam cile ama sia kei sangin lianzaw hi. 
29 Na theampo a pian maa tu laitakin hite hong son khol zo khi hi, hong 
pian takpi ciangin, na up thei natu uh ahi hi. 30 No taw hun sauzaw thuson 
thei nawn ngawl tu khi hi, banghangziam cile hi leitung a ukpa hong pai hi. 
Ama in kei tungah bangma vaang hong nei bua hi, 31 ahihang Pa ka itna 
sia, leitung in a heak kul tu hi. Tua hu in ama ii thu hong piak babang in, na 
theampo ka vawt hi. “Hong pai tavun, hi mun panin pai tawng. 


Jesu Sapitngui Tatak 


15:1 “Keima in Sapitngui tatak ka hi a, ka Pa in huan netpa ahi hi. 2 Ama 
in kei sungah a nga ngawl baak theampo thiaktan tu a, nga a nga baak 
theampo a thiantho natu le tamzaw a nga thei natu in heu tu hi. 3 Note sia 
hilna kong piakte hangin hong kithiangtho sak zo hi. 4 Kei sungah hong 
om tavun, no sungah kong om tu hi. A baak khat nguak bek sia a nga thei 
bua hi, a ngui taw a kizop ciang bekin, nga thei hi. Tasia bangma in kei 
sungah nong om bua uh le a nga na nga thei batu uh hi. 5 Keima in 
sapitngui hi a, note in a baakte na hi uh hi. A kuama po in kei sungah hong 


om a, ama sungah kei ka om le ama in nga tam mama nga tu hi; 
banghangziam cile kei ngawl taw bangma na vawt thei batu uh hi. 6 A 
kuama po kei sungah hong om ngawlte sia thingbaak bangin kivawk in, 
kocip hi, tabang a baakte kitawm in meimang sungah kibum tu a, 
kaangtum tu hi. 7 Kei sungah nong om uh a, ka kammalte note sungah a 
omle tasia ciang na uuk papo nong ngen tu a, na nga tu uh hi. 8 A nga tam 
mama te na nga uh ciang ka Pa minthanna kilangh sak hi, taciang keima 
nungzuite na suak uh hi. 9 Pa ii kei hong it bangma in note kong it hi, kong 
itna sungah kip vun. 10 Ka Pa thupiak ni a, ama itna sungah ka kip bangma 
in, kei kong thupiakte na ni uh le kei itna sungah na kip tu uh hi. 11 “Note 
sungah ka lungdamna a om natu le na lungdamna uh a kicin natu m hi thu 
kong son hi. 12 Kong thupiak in hi thu ahi hi: keima 11 kong it bangma in, 
khat le khat na ki it vun. 13 A lawmte atu a nuntakna a piapa sangin, a 
lianzaw ki itna a nei kuama om ngawl hi. 14 Taciangin, ka thupiakte na 
seam uh le, ka lawmte na hi uh hi. 15 Silate awng, kong ci nawn bua hi, 
banghangziam cile silapa in a topa in bangteng vawt ziam, ci in a he bua 
hi. Tua sangin lawmte awng kong ci hi, banghangziam cile Pa kung pan ka 
zaak thu theampo kong son zo hi. 16 Note in kei nong teal bua uh hi; 
keima in note sia a kikhomsuan a nga tam mama na nga natu in, kong teal 
a, nasep kong pia hi. Tua ahikom Pa in kei min taw, ama tungah na nget uh 
po, hong pia tu hi. 17 Tua ahikom hi thu in note tungah kong thupiak ahi 
hi: khat le khat na ki it tavun. 


Leitung 11 Etsatna 


18 “Leitung in note hong ensan ahile keima hong ensan masa ahi sia 
phawk tavun. 19 Leitung neisa hi leu te leitung in ama aituam bangin hong 
it tu hi. Ahihang hi leitung panin note kong teal zo hi, tua hu in note sia 
leitung neisa na hi nawn bua uh hi, tua hu in leitung in note hong ensan hi 
20 Kong son sa thu phawk tavun: “Silapa in a topa sangin lianzaw ngawl 
hi.” Amate in kei hong vawtsia le no zongh hong kivawtsia tu hi, amate in 
ka hilna a mang uhle no hilna zongh zui tu hi. 21 Ahihang hite theampo 
note tungah hong kivawt tu hi, banghangziam cile note sia keima neisa na 


hi uh hi. Banghangziam cile amate in kei hong sawlpa he ngawi hi. 22 
Amate tungah thuson tu in, kei hong pai hi leng amate sia mawna a nei 
batu uh hi: tu in ahile amate sia a mawna huvau in kamzon natu a nei nawn 
bua uh hi. 23 Kei hong ensan sia in ka Pa zongh ensan ahi hi. 24 
Ngualdang 11 vawt ngei ngawlte amate sungah vawt ngawi hi leng amate 
sia a maw batu uh hi. Tu in ahile amate in ka sep teng hong mu zo a, kei le 
ka Pa hong ensan khawm hi. 25 Amate Thukham sungah, “Amate in thu 
om ngawi pipi in, kei hong ensan zo hi,” ci in a ki at sia, a tangtun natu hi 
bang teng a pian kul hi. 26 “Thaa ahi Hupa hong pai tu a— Pathian ii 
thumaan thutak le Pathian kung pan a hong paipa sia hong kilaak tu hi. Pa 
kung panin, ama kong pai suk sak tu a, ama in kei thu hong son tu hi. 27 
Taciang note zongh in kei thu na son tu uh hi, banghangziam cile a kipat 
panin note sia kei taw nong omkhawm zo uh hi. 


16:1 “Na upna uh na thasua ngawl natu in, hi teng hong son khi hi. 2 Note 
synagogue pan hong kinot keak tu a, khat po in note hong thalup ciangin, 
Pathian atu naseam ci in a kiheak sak hun hong theng tu hi. 3 Mihingte in 
note tungah hi bang a hong ngamtat tu sia banghangziam cile amate in Pa 
ahizong kei ka hizong hong heak ngawl hang ahi hi. 4 Ahihang hi bang 
kong sonna in, amate in hi nate a sep tu hun hong thet ciang kong son sa 
teng na phaw kik natu uh ahi hi. 


Thaa Thiangtho Nasepna 


“A kipat pan hite kong son bua hi, banghangziam cile keima in note taw ka 
omkhawm hi. 5 Ahihang tu m hong sawlpa kungah zuan tu khi hi, tua hi 
napi kuama in ka pai natu nong dong bua uh hi. 6 Taciang tu in hi thu kong 
son zawkciang na thinsung uh heena taw kidim hi. 7 Ahihang thumaan 
hong son khi hi: kei pai leng no atu phaz aw hi, banghangziam cile kei ka 
pai bua le Hupa note kungah hong pai ngawl tu hi. Ahihang ka pai na le 
ama sia no kungah kong pai sak tu hi. 8 Taciangin ama hong pai ciangin, 
mawna thu, thumaan thu le Pathian thukhenna huvau a ngaisutna uh te 
maan ngawl hi ci in leitung mihingte tungah lak tu hi. 9 Amate in mawna 


huvau sia ngaisun khial hi, banghangziam cile amate in kei hong um ngawl 
hi. 10 Amate ina maan thu zongh ngaisun khial hi, banghangziam cile kei 
sia Pa kung ka zuan tu a, note in nong mu nawn batu uh hi, 11 taciangin 
amate in, thukhenna telkhial hi, banghangziam cile hi leitung a ukpa 
tungah thu kitan zo hi. 12 “Thu son tu tam ma ka nei lai hi, ahihang tu 
laitak ahile note dawl tu in tam lei hi. 13 Ahizong Thaa hong pai in, 
Pathian thumaante hong pualaak ciangin ama in thumaan thu theampo 
sungah lam hong pui tu hi. Ama in ama aituam thuneina taw hong son 
ngawi tu hi, ahizong ama zaak teng hong son tu a, hong piang tu thute 
hong son tu hi. 14 Ama in kei sia minthanna hong pia tu hi, banghangziam 
cile ka sonte la tu a, note tungah hong son tu hi. 15 Ka Pa neisa theampo 
keima neisa hi a; tua hu in Thaa in ka piakte la in no tungah hong son tu 
hi,” kong ci hi. 


Heena le Lungdamna 


16 “Tawmvet no sungin kei nong mu nawn batu uh a, taciangin tawmvei 
zawkciangin nong mu kik tu uh hi,” ci hi. 17 A nungzuite pawlkhat in 
amate sungah kidongh uh a, “Bang ci nuam hi tu ziam? Tawmvei sung eite 
in ama mu nawn ngawl tu a, tawmvei zawkciangin ih mu kik tu hi: taciang 
ama in, “Banghangziam cile ka Pa kungah ka pai tu ci si hi.” 18 “Tawmvei 
zawkciang' a ci sia bang a ci nopna ziam? Ama in bang teng son ci sia ih 
he bua hi,” ci uh hi. 19 Jesu in ama thu dongh nuam ahi sia tel ahikom 
amate tungah, “ “Tawmvei sung nong mu batu uh a, taciang tawmvei 
zawkciang in nong mu kik tu uh hi,” hong ci khi hi. Noma sung a na kidok 
thu in tu sia ahi ziam? 20 A tatak in kong ci hi: note au in kap tu nu hi, 
ahizong leitung lungdam tu hi, note hee tu nu hi, ahihang na heena uh sia 
lungdamna taw kihukthuan tu hi. 21 Numei khat nau a sua tu ciangin, hee 
hi, banghangziam cile a ngim natu hun hong theng ahi hi, ahihang nau 
hong sua ciang ama in a ngimna teng mangil hi, banghangziam cile leitung 
ah nausen khat hong suak ahi hu in, ama lungdam hi. 22 Tasia bangma na 
hi tu uh hi: tu in hee nu hi, ahizong kei in note kong mu kik tu a, na 
thinsung lungdamna taw kidim tu uh hi. Tua lungdamna sia kuama 11 laak 


kik thei ngawlte ahi hi. 23 “Tua ni hong thet ciangin, kei tungah bangma 
nong ngen batu uh hi. A maan tatak kong ci hi: Pa in kei min suangin na 
nget papo hong pia tu hi. 24 Tuciang dong kei minsuangin, bangma na 
ngen balai uh hi, na lungdamna uh a pawl cin natu in, ngen vun na nga tu uh 
hi. 


Leitung Zawna 


25 “Sonteena kammalte zangh in, hi thute kong son zo hi. Ahihang 
sonteena kammalte zangh ngawlin, Pa 11 thu thiang takin kong son tu hun 
hong theng tu hi. 26 Tua ni hong thet ciangin kei min suangin na ngen tu uh 
hi; taciang no atu kong nget sak tu hi kong ci bua hi. 27 Banghangziam 
cile Pa, ama mama m note hong it hi. Ama in banghang note hong it ziam 
cile noma in kei nong it uh a, taciang Pathian kung pan kong pai nong um 
uh hi. 28 Pa kung panin kong pai takpi a, leitung ah kong pai zo hi, tu in 
leitung nusia in, Pa kungah ka pai tu hi,” ci hi. 29 Tasia ciang nungzutte in, 
“Tu ahile sonteena kamte zangh ngawlin a thiangin na son hi. 30 Na 
theampo na heak sia tu in kong he uh hi, kuama 11 hong thudok tu na kul 
sak bua hi. Hi thu in Pathian kung pan nong paina hong um sak hi,” ci uh 
hi. 31 Jesu in, “Tu in na um uh ziam? 32 Note theampo kithethaang in, na 
inn tek zuanin, kei nguak nong nusiat tu uh hun hong theng tu hi, tu mama 
in hong theng zo hi. Ahihang kei nguak bek ka hi bua hi, banghangziam 
cile Pa in kei taw omkhawm hi. 33 Kei taw kipawl na hi uh hangin, thin 
nopna na nga natu in, hi thu kong son hi. Leitung ah ngim le kham na thuak 
tu uh hi. Ahihang na thin uh lian sak vun! Leitung ka zo zo hi,” ci hi. 


A Nungzuite atu Jesu Thungen 


17:1 Jesu in hi teng a son zawkciang van ento in, “Pa awng, a hun hong 
theng zo hi. Tapa in nang tungah minthanna hong piak thei natu in, na Tapa 
tungah minthanna hong pia tan. 2 Banghangziam cile ama tungah na 
piaksate, tawntung nuntakna a piak thei natu in, mihing namcin tungah 
thuneina sia ama tungah na pia zo hi. 3 Taciang in tawntung nuntakna ci sia 


in nangma bek a maan Pathian heakna le na sawlpa Jesu Christ heakna ahi 
hi. 4 Na mmthanna sia leitung ah ka lak zo hi, sep tu a nong piak nasep 
teng ka man zo hi. 5 Pa awng! simlei pian maa a ih nei khop minthamna sia 
tu in na mai ah kei hong pia tan. 6 “Leitung pan a nong piaksate munah 
nang kong he sak zo hi. Amate sia nangma neisa hi a, amate kei nong pia 
zo hi. Amate in na kammalte hong ni hi. 7 Taciang tu in, nong piak sa 
theampo nangma kung pan hong pai hi ci in amate in he uh hi. 8 Nong 
piak thute sia amate tungah ka pia a, amate in saang uh hi; amate in kei sia 
nang kung pan, pai ka hi sia maan hi ci in he uh hi, taciangin nong sawl ka 
hi zongh hong um uh hi. 9 “Amate atu in, thu kong ngen hi. Leitung atu 
thu ka ngen bua hi, nangma neisa ahi nong piakte atu in kong ngen hi. 10 
Keima neisa theampo nangma aa hi a, nang neisa theampo keima aa ahi hi, 
ka minthanna sia amate tungtawnin kilak hi. 11 Tu in kei sia nangma 
kungah kong zuan hi, kei sia leitung ah ka om nawn bua a, ahihang amate 
leitung ah om hi. A thiangtho Pa awng! Nang le kei khat ih hi bangma in, 
amate zongh khat ahi thei natu in, nong piak sa min ahi a vaanglian na min 
taw amate keamcing ta in. 12 Amate taw ka om khop lai in, nong piak sa 
min ahi a vaanglian na min taw, amate ka keamcing zo hi, Laithiangtho a 
tun natu in, bo tu a, a kilaitan sa khat sim ngawl amate sia ka hung a, ka 
bosua bua hi. 13 Tu in nang kungah kong zuan a, hi bangin leitung ah ka 
son sia a thin sungah ka lungdamna a cingin a nei thei natu ahi hi. 14 Na 
thute ka pia a, tasia ciang leitung in, amate ensan hi, banghangziam cile 
keima sia leitung ii neisa ka hi ngawl bangma, amate zongh leitung ni neisa 
ahi bua hi. 15 Hi leitung panin amate na lak natu in, kong ngen bua hi, 
ahihang Ngilopa khut sung pan na kepcing natu in kong ngen hi. 16 Keima 
sia leitung ii neisa ka hi ngawl bangma in, amate zongh leitung 11 neisa ahi 
bua uh hi. 17 Na kammal sia thumaan hi a, tua thumaan taw nangma atu in 
amate na thiansua in. 18 Nangma in leitung ah nong sawl bangma in, amate 
sia leitung ah ka sawl hi. 19 Amate zongh maan tak a, nang tungah hong ki 
aap thei natu in, keima in, amate ngaisutna in, nang tungah kong ki aap hi. 
20 “Amate atu bek ngen ngawlin, amate 11 thupuak hu in, kei hong um 
theampo atu zongh kong ngen hi. 21 Amate a vekpi in lomkhat ahi thei 
natu in kong ngen hi. Pa awng, nangma in keima sungah nong om a, keima 


in nangma sungah kong om bangma in, amate in eima sungah hong om 
tahen, tua hile, leitung in nong sawl ka hi hunlam hong um tu hi. 22 Nang 
le kei sia khat ih hi bangma in, amate zongh khat ahi thei natu in, kei nong 
piak minthanna sia ma amate tungah ka pia hi. 23 Leitung in nong sawlna 
thu le, kerma nong it bangma amate na itna thu, a heak natu amate 
pumkhat a sua bup natu in, keima in amate sungah om in, nangma in keima 
sungah nong om hi. 24 “Pa awng! Amate sia nong piak sa hi a, nong piak 
sa ka minthanna sia a mu thei natu in, ka omna munah, hong om tek tu ka 
dei hi, banghangziam cile, simlei pian maa in, nong it zo hi. 25 Thumaan 
thutang Pa awng! leitung in nang hong he bua hi, ahihang keima in kong he 
hi, taciang hite in nong sawl ahi hunlam he uh hi. 26 Kei nong itna sia 
amate sungah a om thei natu le amate sungah kei zongh ka om thei natu in, 
nang sia amate in ka he sak zo a, tabangma in ka seam lai tu hi,” ci hi. 


Jesu Kimatna 


18:1 Jesu in hi thungetna teng a nget zawkciang a nungzuite taw Kidron 
luam a kici sia kantan in pai hi. Tua munah huan khat om hi. Jesu le a 
nungzuite huan sungah tum uh hi. 2 Leeheakpa Judas in hi huan 11 omna he 
hi, banghangziam cile, Jesu in a nungzuite taw tam vei mama tua munah 
kisi ngei zo uh hi. 3 Tua ahikom Judas in huan sungah pai a, Rome 
ngalkapte Thiampi liante le Phariseete 11 sawltak Biakinn cingte keng hi, 
amate in ngalhiam taw kinging a, mei-inn le meila lom keng uh hi. 4 Jesu 
in amate tungah a piang tu na theampo he a, tua ahikom ama in mai ah pai 
in, “Na zon uh sia akua ziam?,” ci in dongh hi. 5 “Nazareth khua mi Jesu 
hi,” amate in ci uh hi. “Keima khi hi,” ama in ci hi. Leeheakpa Judas sia 
amate taw tua munah ding hi. 6 Jesu in, “Keima khi hi,” a ci ciangin, 
amate sia nungkin uh a, lei ah puk uh hi. 7 Jesu in khat vei ma, “Na zon uh 
sia akua ziam?” ci in dongh hi. Amate in, “Nazareth khua mi Jesu hi,” ci 
uh hi. 8 “Keima khi hi, kong ci zo hi. Kei hong zong na hi uh le hi a dang 
teng cia sak vun,” ci hi. 9 (“Pa awng, nong piak sate khat zongh ka bo sua 
bua hi,” a ci teng a tangtun natu in hi bang teng in ci ahi hi.) 10 Namsau 
khat a nei Simon Peter in a namsau dokin, Thiampi lianpa ti silapa bil 


ziatsang sa keak sak hi. Tua silapa 11 min sia Malchus ahi hi. 11 Jesu in 
Peter munah, “Na namsau a pai sungah thun kik in! Ka Pa 11 ka dawntu a 
hong piak thuakna hai sia, dawn ngawl tu in hong um ni ziam?” ci hi. 


Annas mai ah Jesu 


12 Tua zawkciang Rome ngalkapte, ngalkapmangpa le Jew Biakimn cingte 
in Jesu man uh a, khau khit in, 13 Annas kungah paipui masa uh hi. Ama 
sia tua kum a Thiampi lian ahi Caiaphas ii sunghpa ahi hi. 14 Minam bup 
luangin mihing khat thi le pha zaw hi ci in, Jew thuneite tungah ngaisutna a 
pia sia in, Caiaphas ahi hi. 


Peter in Jesu Nial 


15 Simon Peter le a dang nungzui khat in, Jesu zui uh hi. Tua nungzui dang 
khat sia in Thiampi lianpa ii heak mama pa hi a, tua ahikom ama in, Jesu 
taw Thiampi lianpa leitual dong pai a, 16 Tua laitakin Peter sia kongpi 
puasia ah om hi. Taciang nungzui dangkhat sia pusuak kik a, kongbiang ah 
numei khat a om sia taw a kipaupui zawkciang, Peter tumpui hi. 17 
Kongkha a om numei in, Peter munah, “Nang zongh ziasia pa ii nungzui 
khat hi kana ngawl ni ziam,” ci hi. “Kei ka hi bua hi,” Peter in ci hi. 18 
Khuasik ahikom silate le biakinn cingte in meihol thut in, a kiim ah mei oai 
in ding uh hi. Tua ahikom Peter zongh pai in amate taw dingin mei oai 
khawm hi. 


Thiampi Saang in Jesu Thu dongh 


19 Thiampi Saang in Jesu munah a nungzutte thu le a hilna huvau thu 
dongh hi. 20 “Mihing theampo ii mai ah ka sonlaak sa hi, ka hilna 
theampo zongh synagogue le Biakinn sungah, mihingte hong paina munah 
kivawt siat a, a thimtham in bangma ka son ngei bua hi. 21 Tua hi kasap 
banghangin, thu hong dongh ni ziam? Ka pau hong zate dongh tan. Ka son 
thute amate munah dongh tan— amate in ka son thute he hi,” ci in Jesu in 
zo hi. 22 Jesu in hi bangin a ci ciang, tua munah biakimn cingte khat in Jesu 


beang a, “Bangbangin Thiampi Saang tungah tu bangin pau ngam ni ziam,” 
ci hi. 23 “Pau khial nei ka hile hi sungah omte theampo munah ka pau 
khialna sia son in. Ahihang ka pauna sia a maan thu ahile banghangin hong 
vua ni ziam?” ci in Jesu in zo hi. 24 Tasia ciang Annas in Jesu sia hencip 
sa ma in, Thiampi Saang Cataphas kungah puak hi. 


Peter in Jesu Nial kik 


25 Peter sia tua mun ma ah mei oai in om lai hi. Tua ahikom a dangte in, 
“Nang zongh ziasia pa ii nungzui khat hi ngawl ni ziam?” ci uh hi. 

Ahihang Peter in nial a, “Kei ka hi bua hi,” ci hi. 26 Peter na bil a saatkeak 
sak pa 11 bete khat ahi thiampi lian 11 sila khat in, “Ama taw huan sungah 
hong mu hi ngawl khi ziam?” ci in dongh hi. 27 Khatvei ma Peter in, “Kei 
ka hi bua hi,” a ci laitak--- thakhat in aklui khat hong khuang hi. 


Pilate mai ah Jesu 


28 Zing tuungin Jesu sia Cataphas 11 inn pan ngam uk maangpa kumpi inn 
ah kipaipui hi. Jew mi thuneite in kumpi innhuang sungah a tum bua uh hi, 
banghangziam cile Paisan Poai anneak natu in amate zeksa vai ma 
thiangtho in om nuam uh hi. 29 Tua ahikom Pilate sia amate omna sangah 
pusuak in, “Hi pa sia bang teng taw maw sak nu ziam?” ci in dongh hi. 30 
Amate in, “Ama in thukham paltan bale nang kungah hong paipui ngawl tu 
khu hi,” ci uh hi. 31 “Tua ahile noma in, ama la vun a noma thukham taw 
kizui in thusit tavun,” Pilate in ci hi. Amate in, “Kote sia kuama tungah 
thidaan dong piak thei natu thu nei ngawl khu hi,” ci uh hi. 32 (Jesu in a 
thi natu zia a sonkholte a tun natu hi bangin piang ahi hi.) 33 Pilate in 
kumpi inn sungah tum kikin Jesu sam a, “Nang Jew mite 11 kumpipa na hi 
ziam?” ci in dongh hi. 34 Jesu in, “Hi thu dokna sia nangma thin sung pan 
hong piang ziam, ahibale kei thu sia ngual in nang tungah hong son ziam?” 
ci hi. 35 Pilate in zo kik a, “Jew mi khat hong sa ni ziam? Nangma kei 
tungah hong aapte sia nang ma mipuite le thiampi liante ahi hi. Bang vawt 
nei ni ziam,” ci hi. 36 Jesu in, “Ka ngam sia hi leitung ahibua hi, ka ngam 


sia hi leitung hi le, Jew thuneite tungah hong ki aap ngawl natu in, ka 
nungzuite in, do in hong hung tu hi. Hi ngawl hi, ka ngam sia hi sung hi 
ngawl hi!” ci hi. 37 Pilate in, “Tua ahile kumpipa khat na hi ziam?” ci in 
dongh hi. Jesu in, “Kumpipa hong ci sia nangma na hi hi. Hi leitung ah 
suak a, thumaan thutak son tu in, kong pai hi. Thumaan thutang ii neisa 
ahite peuma in kei thu hong ngai hi,” ci in zo hi. 38 “Thumaan thutak sia 
bang ziam?” Pilate in dongh hi. 


Jesu Thi natu Thukitan 


Tua zawkciang Pilate sia doipua ah pai kik a, mihingte tungah, “Hi sia pa 
maw sak natu bangma ka mu bua hi,” ci hi. 39 “Ahihang noma ngeina khat 
na nei uh bangin, Paisan Poai sungah thongtaak khat ka suakta sak 
tawntung hi. Jewte Kumpipa suakta sak leng nong oai uh ziam,” ci hi. 40 
Amate in aw khat suakin, “Ama hi ngawl hi! Barabbas dei khu hi!” ci mau 
uh hi. (Barabbas sia ngual suampa ahi hi.) 


19:1 Tua zawkciangin, Pilate in Jesu la a, vel sak hi. 2 Ngalkapte in 
lingnguite taw kumpi lukhu khat vawtin, a lu tungah khu sak uh hi; tua 
zawkciang puantual san khat silh sak uh a, 3 tua zawkciang ama kungah 
hong pai uh a, “Jew mite Kumpipa a khansau tahen!” a ci zawk uh 
ciangin, beang uh hi. 4 Pilate sia khatvei ma pusuak kikin, “En vun ama sia 
maw sak natu bangma ka mu ngawlna thu na mu natu in, ama hi sungah 
hong paipui tu khi hi,” ci hi. 5 Tabangin Jesu sia lingngui kumpi lukhu khu 
in, puantual san silh in hong pusuak hi. Pilate in, “En vun! Hi sungah ama 
om hi!” ci hi. 6 Thiampi liante le biakinn cingte in amu uh ciang, 
“Thinglamte tungah that vun, Thinglamte tungah that vun,” ci in au uh hi. 
Pilate in amate munah, “Tua ahile noma la in, Thinglamte tungah that vun. 
Ama sia maw sak natu bangma thu mu ngawl khi hi,” ci hi. 7 Mipite in zo 
kik a, “Ama in Pathian Tapa ka hi ci ahikom ka thukham uh sungah 
thidaan piak natu thu om hi,” ci uh hi. 8 Pilate in hi thu a zaak ciangin, lau 
va-ial hi. 9 Ama kumpi inn sungah tum kik a, Jesu munah, “Nang koisung 
pan hong pai ni ziam,” ci in dongh hi. Ahihang Jesu in zo kik nawn ngawl 


hi. 10 Pilate in ama tungah, “Ka kam hong zo ngawl tu ni ziam? Ngaisun 
in. Na suatak natu le thinglamte tungah na thi natu, thu nei khawm khi hi,” 
ci hi. 11 Jesu in, “Pathian hong piak hu bek in, kei tungah thu na nei hi. 
Tua ahiciang nang tungah kei hong aap pa in, mawna nasia zaw vawt ahi 
hi,” ci hi. 12 Pilate in hi thu a zaak ciangin, Jesu a suatak natu in lam zong 
hi. Ahihang mihonte au kik a, “Ama na suatak le Ngam uk lianpa ii lawm 
na hi batu hi. Kumpi ka hi a ci papo in, ngam uk lainpa ii ngalpa ahi hi,” ci 
uh hi. 13 Pilate in hi thute a zaak ciangin ama in Jesu sia doipua ah paipui 
sak a, “Suangpheak Kipha” a kici thukhente tona ah (Hebrew kam in 
Gabbatha kici hi) to hi. 14 Tua hun sia Paisan Poai a thet ma ni khat 
sunkim dektak hun ahi hi. Pilate in, “Hi sungah na Kumpipa uh om hi,” ci 
hi. 15 Amate in, “That vun! That vun! Thinglamte tungah that vun!” ci in 
au uh hi. Pilate in “Na kumpipa uh thinglamte tungah kong tha sak tu dei 
nu ziam,” ci in dongh hi. Thiampi liante in, “Kumpipa khat bek ka nei uh 
sia Rome Ngam uk lianpa hi,” ci in zo hi. 16 Tasia ciang Pilate in Jesu sia 
thinglamte tungah that tu in, amate tungah aap hi. 


Jesu Kithat 


Tua ahikom amate in Jesu la uh hi. 17 A thinglamte pua in ama hong 
pusuak a, “Lungu Mun” a kici na hong theng hi. (Hebrew kam in Golgotha 
kici hi) 18 Tua munah amate in a thinglamte tungah kilh uh hi, pasal mi 
zongh a lang le a lang ah kilh in, Jesu a zanglai ah khai uh hi. 19 Pilate in 
laino khat at in, thinglamte tungah koi sak hi. “Jewte Kumpipa Nazareth 
khua mi Jesu,” ci in at hi. 20 Jew mite tam ma in sim uh hi, banghangziam 
cile, Jesu a kikhaina mun sia khuapi taw a ki khuala bua hi. A lai taak sia 
Hebrew kam, Latin kam, le Greek kam in at hi. 21 Thiampi liante in, “ 
“Jewte 11 Kumpipa,” ci in at heak in. “Hisia pa in, Jewte Kumpipa ka hi hi, 
ci hi,” ci in at zaw in,” ci uh hi. 22 Pilate in, “Ka at sa sia ka at sa bangma 
in kip tahen,” ci hi. 23 Jesu thinglamte tungah a kilh zawkciang ngalkapte 
in a puansilh sia suutin, ngalkap khat sim in, khenkhat tek a cin tu in, khen 
li in khentham in hawm uh hi. Amate in puantual a silh sak sia zongh la uh 
hi, tua puantual sia a kipe suak khuina om ngawl sa khat ahi hi. 24 “Hi sia 


balkeak ba tawng, akua in ih nga ziam, aisaan tawng,” ci uh hi. 
Laithiangtho sungah hi bang a ci sia a tangtun natu ahi hi. “Amate in ka 
puante hawm a, ka Puantual a tu in kikhaam uh hi,” Hisia in ngalkapte 
ngamtatna ahi hi. 25 Jesu 11 thinglamte taw a kinaina ah, a nu ii suapuinu, 
Clopas ii zi Mary, le Mary Magdalene te ding uh hi. 26 Jesu in a nu le a it 
nungzuipa a ding khawm mu a, tua ahikom a nu munah “Ama sia na tapa 
hi,” ci hi. 27 Tua zawkciang a nungzuipa munah, “Ama sia na nu hi,” ci hi. 
Tua hun pan kipan nungzuipa in, ama mn ah a et tu in, a nu ciapui hi. 


Jesu Thina 


28 Tu in na theampo khuangkhim siat zo hi, ci in Jesu in he hi, taciang 
Laithiangtho kammal a tun natu in, Jesu in, “Ka dangko hi,” ci hi. 29 Tua 
munah kuang khat sungah sapitzu thuk om a, tui a hup thei na khat pap 
suk in, Hyssop thingbaak dawn ah a thua zawkciang, Jesu muk ah taa uh 
hi. 30 Jesu in tua sapitzu a neak zawkciang, “Kizo zo hi,” ci hi. Tua 
zawkciang a lu kunsuk in, thi hi. 


Jesu Pangh Kisun 


31 Jew thuneite in, Pilate munah a kithatte 11 peang a thiatan natu le, 
thinglamte tung pan a luangte a laaksuk kik natu thu a piak natu in ngen uh 
hi. Hi bang a nget theina uh sia banghangziam cile tua ni sia nipi zawk ni 
nga ni hi a, hong pai tu Sabbath sia a thiangtho tuam a kingaisun ahikom a 
luang uh thinglamte tungah, Sabbath ni in a omtop tu sia a dei bua uh hi. 
32 Tua ahikom a ngalkapte in, Jesu taw a kikhai khawmte a masa sia pa ii 
peangte thiaktan a, tua zawkciang a dang khat sia 11 peangte zongh 
thiaktan uh hi. 33 Ahihang Jesu kung hong thet uhciang, ama sia a thi sa in 
mu uh a, tua ahiciang, a peang a thiaktan bua uh hi. 34 Ahizong ngalkapte 
khat in, a tei taw a pang a sut ciangin thakhat in chi le tui hong bua hi. 35 
(Hi thu na up thei natu in, hi thupiang a mu pa in ama muna bangin hong 
son ahi hi. Ama thusonte a maan hi a, a son pa in thumaan son ahi hunlam 
zongh kihe hi.) 36 Hi bangin a kivawt sia Laithiangtho kammal a tun natu 


ahi hi: “Ama ii ngute khat zongh taltan ngawi tu hi,” ci hi. 37 Laithiangtho 
mundang khat ah, “Mihingte in amate 11 holletpa sia a en tu uh hi,” ci si hi. 


Jesu Kiphumna 


38 Hisia zawkciang Arimathea khua mi Joseph in Pilate munah, Jesu 
luang a laak thei natu in ngen hi. (Joseph sia Jesu nungzui khat hi a, 
ahizong Jew thuneite a kiitakna taw a thimtham in a zuipa khat ahi hi.) 
Pilate in a luang laak thei natu thupia ahikom Joseph in a luang la in paipui 
hi. 39 Zan lai in Jesu taw kimu tu in, a pai masa pa, Nicodemus sia Joseph 
taw ton a, ama in thing namtui myrrh le aloes a kihel toai khat bang hong 
paipui hi. 40 Tua pasalte mi in, Jewte 11 kiphum tu ciang, a luang a pua 
kholna ngeina om bangin, Jesu luang la in, hel namtui thau taw zuutin, 
puankaang neal taw tun uh hi. 41 Jesu a kithalupna hui ah huan khat om a, 
tua munah kuama a kiphum ngei ngawl thaankuul thak khat om hi. 42 
Sabbath cin natu ni khat bek ii sap ahi hu le, a thaankuul sia nai ahikom, 
Jesu luang sia tua sungah sial uh hi 


Thaankuul Hawm 


20:1 Nipi ni zingsang tuung khuavak maa in, Mary Magdalene thaan vil tu 
a pai ciang, a kongvang pan suangtumpui sia kilumliik sa ina om mu hi. 2 
Ama in Simon Peter le a dang nungzui, Jesu ii itpa kung zuan intai a, 
“Amate in Topa sia thaan pan, la zo hi, ama koi sungah koi ziam ci sia he 
ngawl khu hi!” ci hi. 3 Tasia ciang Peter le a dang nungzui pa sia thaan ah 
pai uh hi. 4 Amate nii sia taikhawm ahihang nungzui dangkhat sia Peter 
sangin a tai ngang zaw ahikom thaan ah theng masa hi. 5 Ama kun in 
thaankul sung a et suk ciangin, a kitunna puankaang nealte mu a, ahihang a 
sungah tum ngawi hi. 6 Ama nung pan Simon Peter hong pai a, ama in 
thaankuul sung thakhat in tum paih hi. Ama in a kitunna puankaang nealte 
leiah mu a, 7 taciang in Jesu lutang vialna in a kizangh puan zongh mu hi. 
Tua lutang kiim ah a vial puan sia kitunna puankaang neal dangte taw om 
khawm ngawl a, a tuamin, a kizial sa in om hi. 8 Tua zawkciang thaan a 


theng masa nungzui dang khat sia zongh tum a; ama in mu in um hi. 9 
(Amate in, “Laithiangtho 11 ama sia, thina pan tho kik tu hi,” a ci sia a tel 
balai uh hi.) 10 Tua zawkciang nung 7uite inn ah cia kik uh hi. 


Mary Magdalene tungah Jesu Kilak 


11 Mary sia thaan pua sangah dingin kap hi. A kaa kawmin kun a 
thaanhawng sung en hi, 12 taciang vantung lalangte mi puanpaak silh in, 
Jesu luang omna ah, khat a luthung, khat a khawdop ah to in mu hi. 13 
“Nume1 awng, banghangin kap ni ziam?” ci in amate in dongh hi. Ama in, 
“Amate in ka Topa la a, koisung ah koi ziam, ci in ka he bua hi,” ci in zo 
hi. 14 Taciangin ama a kiheak le, Jesu sia ama kungah a ding mu hi; 
ahihang ama in Jesu ahi hunlam he ngawl hi. 15 “Numei awng, 
banghangin kap ni ziam? Na zon sia akua ziam?” ci in Jesu in dongh hi. 
Numeinu in ama sia huan neipa sa in, “Ama la zo na hi le, syapa awng, na 
koma hong son tan. Pai in ka la kik tu hi,” ci hi. 16 Jesu in, ama tungah, 
“Mary awng!” ci hi. Numeinu ama sangah nga in, Hebrew kam in, 
“Rabbom?” ci hi. (Hi kammal sia syapa a ci nopna hi.) 17 “Hong len heak 
in, Banghangziam cile Pa kungah paito ngawl lai khi hi. Ahihang ka 
suapuipate tungah son tan. Kei ii Pa le amate ii Pa, kei ii Pathian le amate 
ii Pathian kungah heak kik tu khi hi,” Jesu in ci hi. 18 Tua ahikom Mary 
Magdalene sia pai in nungzuite tungah, Topa a muna le ama ti son in a 
sawl teng son hi. 


A Nungzuite tungah Jesu Kilangh 


19 Nipi nitak khua niam sang hi a, nungzuite in imnkha kikha in kikhawm 
uh hi, banghangziam cile amate in Jew thunette kuta uh hi. Tasia ciang 
Jesu hong tum a, amate kawm ah hong ding hi, “Note sungah thin nopna 
om tahen,” ci hi. 20 Hi teng a ci zawkciang ama in a khut le a peang sia 
amate tungah lak hi. Nungzuite in Topa a mu uh hu in, lungdamna taw 
kidim uh hi. 21 Jesu in khatvei ma, “Note sungah thinnopna om tahen,” ci 
kik hi. “Pa 11 kei hong sawl bangma in, kei in note kong sawl hi,” ci hi. 22 


Tua zawkciang amate tungah, a hu mut in, “Thaa Thiangtho saang vun,” ci 
hi. 23 “Mihingte tungah mawmai sakna na pia uh le amate sia kimai sak tu 
hi; amate mawna na mai sak bua uhle amate sia a kimai sak batu hi,” ci hi. 


Jesu le Thomas 


24 Jesu hong pai lai in, nungzui sawm le niite sung pan khat ahi, Thomas 
(A peang a kici) sia amate taw a omkhawm bua hi. 25 Tua ahikom 
nungzui dangte in, Topa ka mu zo uh hi, ci in ama tungah son uh hi. 
Thomas in, “A khut thikpim mapawnte mu in, ka khutme taw tham in a 
pangh ka zawt bale ka um batu hi,” ci hi. 26 Nipi khat zawkciang 
nungzuite inn sungah omkhawm kik uh a, Thomas zongh om hi. 
Kongkhate kikalh ahihang, Jesu hong tum a, amate sungah dingin, “Note 
sungah thinnopna om tahen,” ci hi. 27 Tua zawkciang, Thomas tungah, 
“Na khutme taw hi sung hong zawt tan, ka khutte hong en tan, taciangin na 
khut vaan in ka pangh hong zawt tan. Um la heak in, um in!” ci hi. 28 
Thomas in, “Ka Topa le ka Pathian awng!” ci in zo hi. 29 Jesu in, “Nong 
mu hu in hong um ni ziam? Hong mu ngawl napi a hong umte bangza in 
thupha nga tu ziam!” ci hi. 


Hi Laibu ii Deina 


30 A nungzuite ii mutang in, Jesu in hi laibu sungah a kikhum ngawl, na 
lamdang lakna tam mama vawt hi. 31 Ahihang hite hong ki atna sia Jesu in 
Pathian Tapa Messiah a hina thu, na up natu uh le ama na upna uh 
tungtawn in, nuntakna na nga thei natu uh ahi hi. 


Jesu Nungzui Salite tungah Kilak 


21:1 Hisia zawkciang Jesu sia khatvei ma Tiberias Tuili ah nungzuite 
tungah kilak hi. A kilak zia sia hi bang ahi hi. 2 Simon Peter, Thomas (a 
peang a kici), Nathanael (Galilee ngam Cana khua mi) Zebedee ii tate, a 
dang Jesu ii nungzuitte nii sia kikhawmtua uh hi. 3 Simon Peter in, “Kei 
ngasa paai in ka pai tu hi,” a dangte tungah ci hi. “Ko zong kong zui tu uh 


hi,” ci ma dangte in zo kik uh hi. Tua ahikom amate in, ngunkuang khat 
taw pai uh hi, ahihang tua ni zan bup sia bangma a man bua uh hi. 4 Ni 
hong sua ciangin, Jesu sia tuivaal ah hong ding a, ahihang nungzutte in, 
Jesu hi ci in a he bua uh hi. 5 “Tanote awng, bangma man ngawl nu ziam?” 
ci in Jesu in dongh hi. “Bangma man ngawi khu hi,” ci uh hi. 6 Ama in, 
“Na ngen uh ngun kuang ziat sangah paai leute pawlkhat man tu nu hi,” ci 
hi. Tua ahikom amate in ngen a paai uh ciang, a dawk kik z0 nawn bua hi, 
banghangziam cile amate in ngasa tam mama man uh hi. 7 Jesu nit 
nungzuipa in, Peter munah, “Tu a sia Topa hi!” ci hi. Peter in Topa hi ci in 
a zaak ciang, a laktong puasilh taw kitun hi. (Banghangziam cile ama in a 
puan suut hi) Taciangin tui sungah leangsuk hi. 8 Nungzui dangte sia ngasa 
ngendim kaikawm in, ngunkuang taw vaalbo ah hong pai uh hi. Amate 
omna sia tui hui lei taw a kikhuala ngawlna, kaih za khat na bang hi tu hi. 
9 Amate in vaalbo ah hong kaa uh ciangin, meihol kithut khat mu uh a, a 
tungah ngasa ki em a, anluum pawlkhat zongh om hi. 10 Jesu in, “Na mat 
tawm uh ngasa pawlkhat zongh hong paipui tavun,” ci hi. 11 Simon Peter 
sia ngunkuang sungah tuakin, ngasa lian a dim a om ngen sia vaalbo ah 
hong kai hi. A vekpi in za le sawm nga le thum pha hi, taza in tam ahihang 
angen uh sia a ektham bua hi. 12 Jesu in, “Hong pai tavun a ne vun,” ci hi. 
A nungzuite kuama in, “Nang kua ni ziam?” ci in a dongh ngam khat 
zongh a om bua uh hi, banghangziam cile amate in Topa ahi sia he uh hi. 
13 Tua ahikom amate kung zuan in, anluum la in amate pia hi. Ngasa 
zongh tabang ma in pia hi. 14 Hisia in Jesu thina pan a kithaw kik sak 
zawk, a nungzuite mun a kilak a thum vema ahi hi. 


Jesu le Peter 


15 Ana neak zawk uh ciang Jesu in Peter tungah, “John 11 tapa Simon 
awng, hi mihingte 11 hong it sangin, kei nong itzaw ziam,” ci hi. “Hi hi, 
Topa awng nang kong it sia nangma in na he hi,” ci in ama in zo hi. Jesu 
in, “Ka tuunote na keam in,” ci hi. 16 A mi vema Jesu in, “John ii tapa 
Simon awng, kei nong it ziam?” ci hi. “Hi hi, Topa awng, nang kong it sia 
nangma in na he hi,” Peter in ci in zo hi. “Ka tuute na keam in,” Jesu in ci 


hi. 17 A thum veina Jesu in, “John ii tapa Simon awng kei nong it ziam?” 
ci hi. Peter sia Jesu ii, “Kei nong it ziam,” ci in a thum vei dong a dok hu 
in, khuangai a, tua ahikom ama munah, “Topa awng na theampo na he hi, 
nang kong itna sia na he hi,” ci hi. Jesu in, ama munah “Ka tuute na keam 
in. 18 A maan tatakin kong ci hi: na khanmoi lai in, na uukna theampo ah 
pai tu in, na ki ngingta bul hi, ahihang na huai ciangin, na khutte na vaan tu 
a, taciang khat in khau hong khit tu a, na uuk ngawlna ah hong paipui tu 
hi,” ci hi. 19 (Hi bang a Jesu ti a ci sia Pathian minthan natu in Peter ti a thi 
natu teng a somna hi. Tua zawkciang Jesu in, “Hong zui tan,” ci hi. 


Jesu le Nungzui Dangkhat 


20 Peter in, a kiheak ciang nungzui dang khat Jesu ii itpa sia mu hi, “Topa 
awng nang sia akua in hong leeheak tu ziam?” ci a anneakna sungah a 
dongh Topa neal in a to sia pa ahi hi. 21 Peter in a mu ciang, Jesu tungah 
dongh a, “Topa awng, hisia pa bangbangin om tu ziam?” ci hi. 22 Jesu in 
zo kik a, “Kong pai kik dong nungta in ka oai le zong nang bang nuam 
maw ni ziam? Hong zui tan!” ci hi. 23 Ahihang a thi batu hi, Jesu in a ci 
bua hi. “Kong pai kik dong nungta in ka oai le zong bang nuam maw ni 
ziam?” ci hi. Tua ahikom tua nungzutpa sia thi ngawi tu hi, ci in Jesu 
nungzuite sungah thu kizel hi. 24 Ama sia hi thute a son nungzuipa hi a, lai 
taw a atpa zongh ahi hi, taciangin ama 11 sonte sia thumaan hi, ci in ih he 
hi. 


Thukhupna 


25 Tu in Jesu ii vawt na dang tam mama om hi. Tuate kikhum suk siat le 
leitung bup in tua laibute huam zo ngawl tu hi. 


